text:
WILLEMSTAD- 23 di yüni 2015 – Ofisina di Turismo di Kòrsou (CTB) ta kontentu di por raporta un otro luna di kresementu di turismo di estadia. Sifranan preliminar kolekta pa CTB ta indiká ku pa luna di mei a registrá un oumento di 4% ku un total di 33.677 turista di estadia. Na mei 2014 e kantidat di turista tabata 32.421. E oumento di 4% ta un kantidat adishonal di 1.256 turista. 43% di e turistanan ta originá for di Europa miéntras 28% a bini for di Sur Amérika i 20% for di Nort Amérika. E kantidat prosedente for di Karibe tabata 7% den mei.
Merkado di Europa a registrá un bon prestashon di 9.5% mas turista na luna di mei. For di e region aki nos a risibí 15.080 turista di estadia kompará ku 13.772 na mei 2014. For di Hulanda, e pais for di kua nos ta risibí mas tantu turista nos a risibí 12.086 turista kual ta un oumento di 11%. Alemania a registrá un oumentu di 24%. Un total di 1.555 turista a bishita nos pais for di Alemania.
Despues di kresementu fuerte for di Venezuela durante e promé kuartal di aña, luna di mei tambe a registrá un kaida di 7% ku un total di 5.534 bishitante. Turismo di estadia for di Brazil, Colombia i Sürnam a registrá respektivamente 1%, 13% i 17% ménos turista durante luna di mei. CTB ta enfokando su esfuersonan di merkadeo pa por tin un mihó resultado for di Brazil i Colombia ku introdukshon di e buelo inougural dos biaha pa siman for di Manaus Brazil di Insel Air entrante 3 di yüli próksimo i eliminashon di visa for di Colombia entrante 1 di yüli próksimo. E pronóstiko pa e dos paisnan aki di Sur Amérika ta mustra positivo pa loke ta trata e di dos mitar di aña.
E region di Nort Amérika na luna di mei a registrá un kresementu di 27% ku un total di 6.059 turista kompará ku 4.784 na mei 2014. For di Estádos Unídos nos a risibí 5.085 turista ku ta un kresementu di 12%. Por konstatá ku 17% di e bishitantenan for di Estádos Unídos ta residensia na New York. Despues ta sigui State of Florida (16%), New Jersey (5%), California (4%) i Pennsylvania (4%). Canada a registrá un oumentu eksepshonal di 270% ku un total di 974 turista di estadia. E oumentu aki ta resultado di e buelonan di Air Canada rouge henter aña for di Toronto. CTB ta pronostiká mas kresementu for di Canada pa e aña aki. E esfuersonan di merkadeo huntu ku partnernan den industria di turismo lo sòru pa mehorashon den e prestashon di e merkado di Nort Amérika.
Turismo di estadia for di region di Karibe a konosé un oumento di 9% durante luna di mei. Un total di 3.016 turista a bishita nos kompará ku 2.776 aña pasa. For di Aruba nos a konosé un kresementu di 0% ku un total di 1.434 turista. Trinidad & Tobago i Jamaica a registrá un bon prestashon ku respektivamente kresementu di 88% i 7%.
Sifranan promé 5 lunanan di 2015
Pa loke ta trata e promé sinku lunanan di 2015 turismo di estadia a krese ku 10% di 176.911 pa 194.987. Un total di 18.076 turista adishonal a bishita nos pais registrando kresementu den e regionnan primario pa Kòrsou esta region di Nort Amérika, Sur Amérika i Europa. E regionnan a registrá kresementu di respektivamente 26%, 25% i 5%. For di region di Nort Amérika nos a registrá un total di 38.739 turista, Sur Amérika a registrá 53.925 turista i for di Europa nos a risibí un total di 84.049 turista e promé 5 lunanan di aña. For di Karibe nos a registrá un kantidat di 13.002 turista e promé 5 lunanan di aña 2015.
E kantidat di anochi ku e bishitantenan a keda nos pais e promé 5 lunanan di 2015 ta mustra un kresementu di 5%. Sifranan preliminar ta mustra un total di 1.674.830 anochi. For di e karchinan di embarkashon i desembarkashon por konstatá ku 69.0% di e kantidat total di turista di estadia a keda na un akomodashon registrá. E repartishon ta lo siguiente: hotèl di mas ku 150 kamber (31%), esnan di ménos ku 150 kamber (14%), bùngalo (16%), apartamentu (7%) i guesthouse (0.9%). E kantidat di turista ku a keda na un akomodashon no registrá ta representá 31% di e kantidat di turista ku a bishita nos durante e promé 5 lunanan di aña. Akomodashonnan no registrá ta akomodashonnan ku no ta aparesé den CTB su sistema di dato.
Hasiendo uso di e modelo ‘Turistika’, CTB huntu ku MEO a kalkulá ku durante e promé sinku lunanan di 2015, sektor di turismo a generá un impakto direkto di 343 mion florin pa nos ekonomia lokal. E promé sinku lunanan di 2014 e montante tabata 302 mion. Region di Europa a generá un total di 158 mion florin kual ta 46% di e totalidat. Su tras ta sigui region di Sur Amérika ku 85 mion, Nort Amérika ku 77 mion i e entrada generá for di region Karibe a keda kalkulá na 17 mion florin.
Download Overall Visitor Arrival Performance May 2015
Download Distribushon di akomodashon pa kada region


c: text/html

text:
Capacidad profesional, educacion moral y politico na cas y den organisacion boluntario, energia y motivacion sano y humildad pa sirbi ta loke partido AVP a presenta cu e candidato hoben WENDRICK CICILIA ayera tardi den Cas di Partido y riba medionan social.
Den un discurso cu ta demostra profundidad di pensamento, caracter, moral y dedicacion, Wendrick Cicilia a presenta su mes na nos comunidad. E impresion den e sala grandi di Cas di Partido y tur rond di media social tabata WAW!!!!
Ta unda e hobennan aki a siña y crece pa bira e ciudadanonan capacita y cu un gana di sirbi nan pais asina? “Fuerte, cla, decidido y decente”, “Nos kier mas di hobennan asina” y “AVP tin un fuente amplio di profesionalnan cla pa sirbi nos pais.
Esaki ta loke Bo ta yama organisacion di base”. Asina algun hende a expresa nan mes riba medionan social. Cu un palabra: impresionante!
Ken ta Wendrck Cicilia?
Wendrick Cicilia ta un hoben, un di dos ruman morocho, cu ta bin di un famia grandi y un tradicion di hopi generacion den Partido di Pueblo Arubano AVP. Wendrick mes a conta cu e tabata tin problema pa caba scol basico, pero awe ta un hurista profesional gradu’a di Universidad di Aruba. E tin 25 aña.
Banda di cu ela lanta den un famia cu tabata envolvi den activismo politico pa hopi aña, Wendrick mes a bira miembro di Plataforma Hobennan Profesional (PHP), un organisacion di hobennan den partido AVP.
Hunto cu su coleganan di ela lanta e Tienda di Ley Aruba, cu ya pa algun aña ta duna sosten legal na ciudadanonan di menos recurso cu no por paga un abogado. Banda di su estudio na universidad, den e trabou di Tienda di Ley, e y su coleganan di PHP a haya hopi experiencia den asuntonan legal diario di ciudadanonan na Aruba.

robotstxt: allowed

filter: keep


text:
Sero Blanco: Diaranson den careda di 1’or y 40 di merdia, polis y atraco team ta bay na un adres na Sero Blanco, caminda un ora prome lo a sosode un atraco arma
Home Uncategorized Señora den su cas na Sero Blanco, ta bira victima di atraco...
Señora den su cas na Sero Blanco, ta bira victima di atraco #57 pa 2017
Aki tabata trata di dos homber bisti na preto y ambos cu arma di candela den nan man, nan lo a yega y exigi placa for di e señora di cas y nan a bandona e sitio.
E señora aparentemente lo no a avisa polis mesora, pa motibo cu esaki ta e di dos biaha cu e ta bira victima di un atraca arma y a keda cu hopi temor di esaki
Polis y atraco team a presenta, na e adres y ta tuma tur datos.
No ta conoci ki idioma nan a papia y tampoco si nan a logra bay cu placa, e cantidad cu nan lo por a bay cune.
E atraco aki ta bira e di 57 atraco pa aña 2017!


text:
A registrá diferente suseso durante elekshon na Merka.
Según New York Times, polítikonan i ekspertonan ta tene kuenta ku pa e elekshon aki por spera mas konfushon i problema ku elekshonnan den pasado. Tin sierto votadónan ku mester para oranan largu den rei pa por a vota. Na sierto siudat a surgi algun konfrontashon entre simpatisantenan di Donald Trump i Hillary Clinton. Opservadornan ta indiká ku por spera sierto grado di intimidashon, paso Trump a hasi un yamada na su simpatisantenan pa nan keda na e lokalnan di votashon pa mira si tin froude ku votashon ta tuma lugá. Na Broward County na Florida a retirá dos trahadó di un lokalidat di votashon pa motibu ku nan no a traha di forma íntegro. Na sierto lokalidat tabatin kasonan di konfrontashon fuerte entre e dos kamponan, pero nada ku a krea problema muchu grandi. Algun estado a tuma medida pa prevení sierto komportashon i konfrontashon. Na Pennsylvania, outoridatnan a atvertí for di tempran ku tin un pena di 10 aña di kastigu di prison si di un forma òf otro stroba otronan pa ehersé nan derechi di voto.


text:
Diferente kaso di sindrome Guillan-Barré na Kòrsou.
Te ku awor a registrá 15 kaso di e sindrome di Guillan-Barré na Kòrsou. Den un di e kasonan ta trata di un asosiashon ku Zika. Esaki ta loke e epidemologo Izzy Gerstenbluth a deklará. Tin un subida den kantidat di kasonan, pero den pasado a yega di surgi mas di e kasonan aki. E kantidat mas haltu tabata na 2008, kaminda a registrá 17 kaso na Kòrsou. E sindrome di Guillan-Barré ta un enfermedat di e sistema nervioso. Ta trata di un reakshon auto-imun kompañá pa infekshonnan viral manera por ehèmpel grip òf zika. Normalmente ora un hende keda infektá pa un bakteria òf vírus e sistema imun ta krea un defensa pa asina kombatí e esakinan. Serka sierto hende, e defensa mes ta kuminsá ataka e sistema imun paso e defensa ta mira e proteina di e sélulanan komo e vírus òf e bakteria. Esaki ta kondusí na ku e sistema nervioso ta bira suak den áreanan di brasa, pia i kara. E vírus ta trese kuné entre otro ku kurpa ta tintel i ta pèrdè heful den pia i brasa, pero tambe problema ku kanamentu, problema pa guli, spirnan suak, problema ku respirashon, pèrdida di reflèks i spirnan ku ta bira lam. Den kasonan ekstremo e sindrome por kondusí na un koma òf asta morto. Un di e pashèntnan aktual ta di Sint Maarten paso einan no tin neurologo. Aña 2016 no a kaba ainda pues ta di mira si ta bin mas kaso aserka. A menshoná ku ta trata di un kantidat haltu, paso normalmente ta registrá 1.5 te 2 kaso pa aña kalkulá riba 100.000 habitante. Awor ku ya tin 15 kaso registrá ta un oumento signifikante. Den sifranan apsoluto esaki por mustra tiki pero e impakto di e sindrome riba hende ta grandi.


text:
Funcionario di salud ta dedicando nan esfuerso a convence esnan cu tin duda pa vacuna contra covid-19, pero ningun di strategia ta haci pa Merca logra obhetivo di vacunacion di president di Joe Biden y stop e variante di propagacion.
Dr. Marcus Plescia, director medicio di Asociacion di funcionario di salud estatal y teritorial a bisa cu ta haciendo tur cos cu por ta efectivo y mantene estado stabiel.
Biden a establece un meta di principio di aña aki pa e 70% di adulto di Merca ricibi un dosis di vacuna pa 4 juli. Aunke e pais ta yegando un 65.4% di adulto cu a ricibi un dosis menos, e demanda y cifra di vacunacion a baha, lagando experto preocupa pa e poblacion lo vacuna na tempo pa stop ola na temporada friu.
E cifra di vacunacion abou ta peligroso ora cu combina cu e propagacion di variante manera delta, cu ta kere ta mas transmisibel y cu un causa di un malesa mas grave.
Steve Edwards, CEO di CosHealth, un sistema di salud na Springfield, Missouri, a bisa cu e combinacion ta culpabel di un aumento di 6 biaha mas halto den hospital su sitema.
Plescia ta bisa cu tin tacticta na marca pa formenta e vacuna cu tin exito. Algun estado, manera Colorado ta haciendo na esfuerso pa yama directamente tur persona no vacuna, pa brinda informacion y duna cita.
E strategia cu Plescia y otro experto ta sostene ta un transicion di esfuerso di vacunacion masivo na oficina di proveedronan local, un plan ta avansa lentamente pero por ta efectivo.


text:
Ensiklopedia
Un ensiklopedia ta un kolekshon sistemátiko di artíkulonan tokante varios tópiko. E palabra ensiklopedia sali for di frase griego ἐvkύkλιos πaιδeίa (enkyklios paideia), "sírkulo di siñamentu."
Historia[editá | editá fuente]
Aproximadamente 2000 aña pasá Pliny Ansiano a skibi Naturalis Historia. Su obra a kontené 37 kapítulo tokante bestia i palu, geografia, arte, siensia ets. Na aña 630 San Isidore di Seville kompilá tur konosementu disponibel den un ensiklopedia di 448 kapítulo.
Ensiklopedianan antiguo tabata skirbí na man. Poko hende tabata por tin nan. Ensiklopedianan popular a paresé despues di invenshon di imprenta.
Encyclopædia Britannica a fundá na aña 1768. E grandura i reputashon di Britannica a krese aña pa aña. Na dekada 1950 World Book i Funk and Wagnall's (ensiklopedianan ku no ta karo) a fundá na Merka.
Na aña 1993 Microsoft a fundá Encarta, un ensiklopedia elektróniko (na CD-ROM i wepsait). Encarta no tin ningun version di papel.
Na 2001 a paresé Wikipedia, un ensiklopedia kolaborativo. Boluntarionan skibi i editá Wikipedia.


text:
Gobièrnu di Kòrsou [ÚLTIMO INFORMASHON]: Último desaroyonan rondó di Covid-19. Lamentablemente un (1) persona ku tabata hospitalisa a fayese
Gobièrnu di Kòrsou
[ÚLTIMO INFORMASHON]: Último desaroyonan rondó di Covid-19.
Tin diesseis (16) kaso ku a rekupera. Aparte di esaki, tin bintishete (27) kaso nobo di kua por lo menos tres (3) ta relata na kasonan eksistente. Na e momentu aki tin ocho (8) persona hospitalisa di kua tres (3) ta den kuido intensivo. Lamentablemente un (1) persona ku tabata hospitalisa a fayese


text:
Siman pasa, Prome Minister Evelyn Wever-Croes a ricibi e rapport final di e Proyecto “Voedselhulp”, Pakete di Cuminda. Durante e pandemia, riba presion di Hulanda, Gobierno mester a tuma over e proyecto di “Voedselhulp”, over for di Rode Kruis Aruba na juli 2021 pa sigui yuda esnan cu a keda den necesidad despues cu Covid 19 a bati nos porta. Hulanda lo a yuda Aruba financiamento pa esaki.
Te fin di December 2021, un total di 6201 hogarnan, mas o menos 15 mil persona a wordo atendi durante e periodo aki. E costo di e Proyecto aki pa e periodo aki a yega na e suma di AWG. 14.2 miyon cua Aruba a paga den su totalidad. Prome cu e periodo aki, e programa di pakete di ayudo alimenticio a wordo implementa pa Rode Kruis Aruba, cu a ricibi fondonan directo for di Hulanda.
“Nos a cumpli cu nos parti. Bureau Rampenbestrijding Aruba, Directie sociale zaken y Fundacion Pa Nos Comunidad a tuma e reto y a ehecuta e proyecto aki na forma hopi profesional. Pais Aruba a pone fondo disponible y asina miles di persona por a wordo yuda durante e pandemia”, Prome Minister a duna di conoce.
Diabierna 29 di april, e rapport final a wordo entrega na Gobierno. Prome Minister ta gradici tur cu a haci e proyecto aki un exito.


text:
Kralendijk – Hendenan ku tabatin kontakto estrecho ku un persona ku ta kontagiá ku e vírùs di corona, for di djabièrnè 21 di mei 2021 ta haña e konseho pa bai sinku dia den karentena. Asina e departamento di Salubridat Públiko ta laga sa. E konseho ta pa e di sinku dia hasi un tèst di PCR na e kaya di tèst di e departamento. Si un hende no ke hasi un tèst e di sinku dia su karentena ta dura dies dia.
Personanan ku a bakuná kompletamente no mester bai den karentena. Sí nan mester hasi un tèst di PCR e di sinku dia. E hendenan ku tèst negativo e di sinku dia, sinku dia despues mester ta kouteloso sí i no bai den serkania di hende ku un salú vulnerabel.
RIVM
Te ku awor tabata konta un karentena di kas di dies dia pa hendenan ku tabatin kontakto estrecho ku un persona ku ta kontagiá ku e vírùs di corona. E regla di karentena nobo di sinku dia ta pas den e reglanan di Rijks Instituut voor Volksgezondheid en Milieu, RIVM. Pa hendenan ku ta biba òf traha den un institushon ku personanan vulnerabel, e regla di sinku dia no ta konta. Den e situashon ei, protekshon èkstra ta nesesario.
Hendenan ku ta den karentena awor por tuma kontakto ku Salubridat Públiko via 0800 0800 pa puntra kua regla ta konta pa nan. Pa tur hende den karentena ketu bai ta konta ku nan mester registrá pa un tèst si nan tin keho. Pa hendenan ku ta den isolashon pasobra nan a tèst positivo, nada no ta kambia awor. Gezaghèber Edison Rijna ta haña bon ku tin regla nobo pa karentena na kas. ,,Pa hendenan ku mester bai den karentena ta bon ku e periodo ta mas kòrtiku. Nan por reanudá nan trabou i nan bida mas rápido. Awor ku mas i mas hende ta bakuná, e kantidat di kontagio ta baha i ta bira mas seif pa tur hende,” asina gezaghèber a deklará.


text:
E modelo, compositora pop y ex-miss, Kirsty Bertarelli di 50 aña, a divorcia den secreto di su casa multimiyonario Ernesto. E noticia lo a sorprende hopi, ya cu niun hende tabata sa cu e matrimonio di 21 aña di e pareha tabata bay malo. “Ta cu tristesa Ernesto y Kirsty Bertarelli, cu tin tres yiu ta confirma cu nan a divorcia”, segun Daily Mail.
Nan tabata hunto na puesto 14 riba Sunday Times Rich List e aña aki, cu un fortuna asombroso di £ 9.2 biyon. E pareha a nenga di discuti e suma di e pago di Mrs. Bertarelli, pero segun Daily Mail cu Ex-Miss United Kingdom, naci na Staffordshire, a yega na un acuerdo pa acepta £ 350 miyon. Esey ta haci cu el a converti den e muhe divorcia Britanico mas rico den e historia legal. E fortuna personal di e Reina mes ta calcula na alrededor di £ 365 miyon.
Mrs. Bertarelli ta awo mas rico cu supestars manera Sir Mick Jagger, cu ta ser bisa cu tin un balor di £ 310 miyon, Ed Sheeran (£ 220 miyon) y Adele (£ 140 miyon). Ademas di su settlement, el a haya un cas moderno y espectacular na Lake Geneva na Suiza, cumpra e aña aki pa £ 52 miyon. E tin tambe un chalet di £ 8 miyon na un ski resort na Gstaad, Suiza.


text:
Warner Bros. ta pone e pelikula ‘Just Mercy’ gratis ‘online’ pa tira lus riba rasismo sistematiko.
Hollywood - Den afan pa tira lus riba e deskriminashon sistematiko, e kompania di sine Warner Brothers a pone e eksitoso pelikula ‘Just Mercy’ gratis pa tur hende mira via plataformanan digital. ‘Just Mercy', ku tin komo protagonosta Jamie Fox i Michael B.Jordan, ta basá riba susesonan real di esfuersonan di e abogado aktivista Bryan Stevenson pa bringa inhustisia rasial na Merka. E pelikula ta derivá for di e buki ‘Just Mercy, A Story of Justice and Redemption’. Durante e dianan di protesta masal rònt Merka relashoná ku morto di George Floyd, e buki a bolbe bira un ‘best seller’. Den un deklarashon ofisial, Warner Brother a bisa ku nan ta spera ku e pelikula, ku a sali na 2019, lo kontribuí na duna un bista mas real di e situashon di rasismo sistematiko na Merka. Durante hinter luna di yüni tur hende por wak e pelikula gratis ‘online’.


text:
Repartimento di Cartera pa mandatarionan di Asunto Interno y Relacion den Reino
Repartimento di Cartera pa mandatarionan di Asunto Interno y Relacion den Reino
Minister Hirsch Ballin ta responsabel pa mayoria di asunstonan di maneho respecto seguridad, Servicio di Informacion y Seguridad General ‘AIVD’, renobacion di servicio di Reino, asunto constitucional y Colegionan Superior di Estado.
Secretaria di Estado Bijleveld-Schouten ta encarga entre otro cu coordinacion completo di Relacion den Reino, e maneho total relaciona cu municipio y provincia (incluso regionnan di seguridad, bombero y Asistencia Medico den caso di Accidente y Calamidad ‘GHOR’), transparencia di maneho publico, Servicio General di Gobernacion y Organizacion Empresarial di Reino.


text:
Willemstad, Corsou: Dialuna anochi Corsou ta wordo sacudi, pa un otro caso horibel di liquidacion. Un rato pasa a tuma lugar un tiroteo den Jamaicaweg, cu a laga un saldo di 4 persona morto, tin varios persona a ricibi impactonan di bala, di cual algun a yega polie y ta wordo trata actualmente pa dokternan. Entre e 4 personanan cu a fayece tabata tin un par di morocho cu awe a cumpli aña y nan tabata celebrando nan cumpleaños cu algun conoci di nan, net na momento cu ta yega un auto ta yega y desconocinan ta cuminsa los tiro pa loco heridando na e sitio.
Mientras tanto a wordo informa cu e auto cu supuestamente a wordo usa den e tiroteo fatal aki a wordo kima na Shut.
Polisnan ta na e sitio y tin e cayanan cera for di Cubaweg.
Manera nos haya mas informacion nos lo suministra esaki.
Aparentemente ta trata di un reglamento di cuenta, nan tabata buskando un mucha homber cu tabata den e cas e momento ey, un persona lo a mira e y a tip off cu e ta den e cas y despues e auto lo a yega na e cas den cual un homber curpa grandi cara tapa a baha for di auto y a basha tiro pa loco.
Imagennan grafico cortesia di notisia365


text:
Dialuna mainta Ministernan Otmar Oduber y Mike de Meza tabatin un conferencia di prensa na Baby Beach caminda e mandatarionan a anuncia e diferente desaroyonan positivo pa pariba di nos isla.
Minister Oduber a indica cu na e momentonan aki ta tumando lugar un inversion pa mehoracion di Baby Beach pa un total di 1.6 miyon Florin. Den e fase aki ta mehorando infrastructura di Baby Beach y esaki ta wordo financia dor di Fondo di Mehoracion di Producto Aruba (TPEF). Esaki ta un di e proyectonan cu ta tumando lugar na e momentonan aki y di varios mas cu lo bin pa logra e meta estableci pa Gobierno di haci di San Nicolas e di dos capital turistico di nos isla pa por sigui engrandece economia di nos isla, e titular di turismo a duna di conoce.
Banco Central ta premira cu entradanan laga atras pa turistanan na 2013 a aumenta cu 6.1% y esey ta e base pa cual e dos ministernan tabata para dialuna na San Nicolas, pa mira e continuacion riba e plannan caminda cu lo expande, mehora atraccionnan turistico pa por haci esaki pa por sigui cumpli cu expectativanan cu tin di parti di e turista cu ta bishitanos.
Dunando un pabien na su coleganan de Meza y Sevinger, Minister Otmar Oduber a bisa cu aña pasa su dos coleganan y Gabinete Mike Eman a inicia un cantidad di desaroyo rond di Postkantoor, a inicia e Carnival Village y a drecha infrastructura di diferente bario na SanNicolas pa eleva e calidad no solamente pa e turista, pero tambe pa esnan cu ta biba pariba di nos isla.
Siguiendo cu e tema di desaroyo di pariba di nos isla, Minsternan Oduber y de Meza a sinta na augustus aña pasa cu un grupo grandi di inversionista y comerciantenan. Aki a presenta e plan pa haci di San Nicolas un di dos capital turistico caminda cu mester crea un infrastructura den e centro di ciudad di San Nicolas pa por atrae esnan di pabou pa bin pariba.
Minister Oduber a duna di conoce cu a mara esaki hunto cu un cantidad di desaroyo y fondonan cu Gobierno a pone disponibel pa por crea e oportunidad di desaroyo pariba di nos isla.
Na inicio di maart Minister Otmar Oduber a haci un biahe di trabou pa New Orleans hunto cu un delegacion di 26 persona, esaki tabata pa mira con e ciudad aki a desaroya den un di e ciudadnan turistico principal di Merca. A bay cu institutonan financiero di Aruba, inversionistanan y tambe comerciantenan pa mira e similaridad cu tin cu San Nicolas y kico por wordo haci pa desaroya e parti di nos isla tambe, pero den nos mesun estilo. E recepcion haya dor di Gobierno di New Orleans tabata hopi bon y segun informacion ricibi for di Minister de Meza, e Mayor di e ciudad aki lo ta pronto di bishita na Aruba.
“Ministerio di Economia hunto cu Ministerio di Turismo y naturalmente e parti di Infrastructura di Sr. Sevinger y Gabinete Mike Eman II den su totalidad lo bay pone un empeño specifico tras di e proyecto aki y por logra e desaroyo desea”, Minister Otmar Oduber a duna di conoce.
El a agrega cu meta di e proyecto ta pa crea un atraccion nobo, algo cu no por wordo crea pabou di nos isla. Palm Beach, e promer capital turistico a wordo desaroya den un forma sumamente moderno, pero estudionan ta mustra cu tin un hamber di parti di e turista pa un area mucho mas cultural y historico caminda por haya hopi mas di e ambiente y di e artesania local, entre otro.
A indentifica San Nicolas como e lugar caminda ta bay desaroya e di dos capital turistico unda cu por haya loke e turistanan ta bsucando awendia.
“Pami ta un honor sigur hunto cu Sr. de Meza cu nos por a yega asina leu, caminda no ta un inversion aki of un inversion sporadico ta wordo haci, sino a planifica den un plan maestro di kico nos kier logra finalmente cu e area aki pariba di nos isla…y e meta mester ta cu por lomenos 40% di e turistanan cu ta yega Aruba (1 miyon cu ta bay alancanza e aña aki) mester por conoce y yega pariba di nos isla”, Minister Oduber a expresa.


text:
Koninklijke Marechaussee hopi visibel riba kaya pa motibu di treinen
Den e periodo di djabièrnè 4 te ku djabièrnè 18 di novèmber Koninklijke Marechaussee (KMar) lo ta hopi visibel riba kareteranan públiko di Boneiru. Esaki tin di aber ku un treinen di abilidat di kore outo. Durante e periodo di treinen aki regularmente Koninklijke Marechaussee lo hasi uso di señalnan óptiko i di zonidu.
Bou di supervishon di un instruktor sertifiká di e Opleidings- en Trainingscentrum Rijden (OTCRIJ) di Defensa, trahadónan di KMar ta haña treinen i ta evaluá nan riba kon lihé i, prinsipalmente, seif nan por transportá nan mes pa un kaso (di emergensia). E treinen ta tuma lugá riba dianan di trabou, entre 8or di mainta i 5 or di atardi. Koninklijke Marechaussee ta pidi habitante i usuario di kareteranan di Boneiru pa ta konsiente di e treinen i pa reakshoná na manera usual riba e señalnan di emergensia.


text:
Un di e kosnan ku Kòrsou ta mas konosí pe, ta e bunita edifisionan di koló den Willemstad. Kurasoleñonan ta sumamente orguyoso di e edifisionan aki. Ku e bùs di ekskurshon di Irie Tours, bo por bishita tur atrakshon turistiko den sentro di Kòrsou den solamente 4 ora.
E bùsnan ku ta wòrdu husa pa tene e eskurshonnan aki, ta bùsnan ku antes tabata organisá fiesta aden. Tur hende tabata disfrutá i baila na nan antoho den e bùs aki. Ta pesei el a wòrdu yama loko bùs. Komo turista bo tambe por disfrutá di dushi músika karibense durante e ekskurshon.
E ekskurshon ta kuminsa na Willemstad , kaminda bo por mira diferente edifísionan ku ta riba lista di patrimonio mundial di Unesco. Despues di einan e bùs ta krusa riba ‘Koningin Juliana Brug’. Seguidamente e ta pasa na ‘Landhuis Chobolobo’, kual ta un fabrika di likùr kaminda ta produsi entre otro e famóso likùr Blue Curaçao. Akinan bo ta haña 25 minüt pa purba diferente likùr kompletamente gratis. E bùs ta pasa diferente luga ku ta un ‘must-see’ di Kòrsou.
Reservashon
Reservashon pa e ekskurshon di Willemstad ta posibel via e website di Irie Tours .
Entrada ta kosta $25 inkluso:
- Serbes, refresko òf bòter di awa
- Entrada pa Mambo Beach
- Servisio di hiba hotel bèk
Lokalidat
Bo a bai un aventura ku Irie Tours despues di a lesa e artikulo aki? Kompartí bo eksperensia ku nos!


text:
Djaweps awor dia 5 di aprel 'Homenahe na Doña Mafalda Minguel'
E promé edishon di Curaçao Ponton Festival ta kuminsá ku un homenahe na Doña Mafalda Minguel. Riba djaweps 5 di aprel Arnell Orchestra lo duna un homenahe na e kantante legendario riba Brionplein.
Sumusica Curaçao B.V. ta organisá riba djaweps 5 di aprel un konsierto kompletamente grátis pa komunidat di Kòrsou i turistanan ku ta bishitando nos isla aktualmente. Doña Mafalda Minguel ta un íkono legendario ken ya pa 63 aña ta aktivo den e mundu di músika na Kòrsou. El a duna vários presentashonnan den eksterior manera Hulanda, Bèlgika i Merka. E orkesta bou di guia di su yu Arnell Salsbach, lo duna un homenahe na Doña Mafalda. E programashon di ‘Latin Thursday’ tambe ta konsistī di Randal Corsen Orchestra i Dolce Band. E konsierto grátis ta kuminsá 8 ‘or di anochi i kaba 11 ‘or di anochi. E públiko por disfrutá di un anochi magnífiko ku ta yená di e géneronan merengue, bolero, son, salsa, bachata i muzik karibense.
Curaçao Ponton Festival ta un festival di músika di 3 dia ku ta tuma lugá riba 5, 6 i 7 di aprel. E konsiertonan di 6 i 7 di aprel ta tuma lugá na Kleine Werf. Djabièrnè 6 di aprel ta e anochi di músika ‘urban’ i ‘hip hop’. E artistanan famoso Jeon, Hef, Ronnie Flex, Rich Kalash i Grupo Extra ta e artistanan prinsipal pa djabièrnè anochi. E klousura di e festival ta konsistí di presentashonnan musikal di un par di ganadónan di e premio Grammy. Riba djasabra 7 di aprel amantenan di reggae i rock por disfrutá di artistanan grandi manera Morgan Heritage, Bill Champlin, John Elefante, Fran Cosmo i Alex Ligertwood.


text:
India a registra 4529 morto relaciona cu e Covid-19. E cifra mas halto di morto pa un solo dia, esaki ta e prome biaha cu e pais ta wak e number aki den e pandemia. E number total di morto na India pa e virus ta 283.248.
E number di morto raporta cada dia den e pais ta constantemente riba di 3000 for di 28 di april. India a registra 267.334 casonan nobo di covid-19. Esey ta eleva e number total di caso na e pais pa 25.4 miyon di caso.
Pa di tres dia consecutivo India a registra un 300.000 caso pa dia for di e comienso di e di dos ola. Dia 22 di april, India a registra un aumento di casonan diario na henter mundo cu un di 314.835 contagio.
For di comienso di pandemia a agrega di mas di 300.000 caso pa dia, kibrando record, incluyendo 414.188 contagio riba 7 di mei. Te cu e fecha, a administra un 185.7 miyon di vacuna na India, cu 1.279.896 dosis registra, segun e ministerio di salud.


text:
Genesis Hazel, tin 14 aña y a debuta cu seleccion nacional U14 aña pasa, unda a titula campeon den competencia di CFU. Genesis Hazel a ser yama pa seleccion adulto y a debuta pa prome bez durante e prome ronda di Women’s World Cup Qualifying.
Genesis a cuminsa hunga futbol cu su 7 aña den Club di RCA, den su posishon di defensa.
Despues di a hunga 90minute di wega den seleccion damas adulto, no tin duda cu Genesis tin un tremendo futuro.
Hungando un tremendo partido, y fungiendo como un pilar den e area defensivo.


text:
Fundadora, Sra. Lisette Malmberg: E vision tras di HopeAruba – E Movemento
Pa algun simannan caba por a tuma nota riba rednan social un movemento cu ta hiba e nomber, HopeAruba. Uno, cu a genera hopi expectativa den nos comunidad. Ta trata di un plataforma civico pa trece cambio riba nos isla, cubriendo areanan di prosperidad manera, e area relacional, fisico, mental/emotional, spiritual y financiero.
E plataforma no ta un partido politico pero ta un movemento cu su enforke ta uno di colaboracion di ciudadanonan biba riba nos isla por medio di sinergia civico unda finalmente lo busca un formacion colectivo pa e rumbo cu mas ta beneficia nos pais.
Dialuna anochi su Fundadora, Sra. Lisette M. Malmberg a bay “LIVE” via nan pagina di Facebook y aki a comparti su vision y motibo tras di e movemento.
“No ta solamente cada 4 aña ora di eleccion nos mester laga nos bos resona, e mester resona tur dia den cada area unda nos ta. Si nos crea un plataforma caminda hendenan ta sinti nan mes sigur cu nan por participa, duna nan ideanan caminda nan strategianan ta bon bini, mi ta kere cu nos por crea algo diferente. Semper den historia di mundo ora cambionan social pa igualdad a tuma luga, tawatin un grupo di hende cu a bini hunto y a bisa; ‘nos mester trece e cambio.”
“Nos pais a prospera den hopi sentido, pero desafortunadamente, nos ta mas pober cu nunca tambe. Tin mas retonan social, divisionnan, divorcio, muchanan cu ta bayendo scol y cu ta drumi anochi cu hamber. Nos debenan nacional, nos debenan personal, tur e cosnan aki ta hoga nos potencial, nos bos. Sin cu nos ripara, nos nacion ta bayendo den un rumbo. Esaki ta e rumbo cu ta bay hiba nos na prosperidad? Nos tur tin un bos. Pesey un plataforma civico.”
Ta trata di un grupo di visionarionan cu a bini hunto cu a dicidi di actua como ciudadanonan. Ciudadanonan cu no tin un cargo politico. Entre nan, tin doñonan di negoshi, economista, docter, lidernan di hogar. “Nos a bini hunto y a defini cu prosperidad ta den 5 area: Relacional, Fisico, Emocional/Mental, Spiritual y Financiero. Den e 5 areanan aki nos lo desaroya iniciativanan cu lo hiba e pais aki dilanti. E exito lo wordo midi riba un base Individual, den nos Famia, nos Comunidad, nos Nacion y nos Balornan.”
“Awe, nos tin cu lanta den un diferente plataforma. Nos no por sigui haci e mesun cosnan cu semper nos a haci. Nos mester bin cu solucionnan,” Sra. Malmberg a bisa.
E palabra HOPE cu ta un acronimo di e palabranan Honor, Oportunidad, Productividad y Excelencia, ta trata di ciudadanonan honorabel cu ta haci bon y ta productivo na e beneficio di otronan, nos nacion y ta haci esaki cu excelencia. E plataforma no ta uno politico.
Sra. Malmberg tambe ta e motor tras di centro di rehabilitacion Cas Speransa Nobo cu recientemente a habri su portanan na Alto Vista. Un vision cu a nace mas di 20 aña atras, unda atraves di e añanan a inicia un obra comunitario unda un grupo di boluntarionan ta prepara cuminda y bay alimenta adictonan ambulante den becindario di Rancho tur diasabra y algun siman di luna tambe na Village, San Nicolas.
Awor Cas Speransa Nobo a bira un realidad hunto cu partnernan, Global Teen Challenge, Teen Challenge Aruba como tambe Aruba Bank kendenan a uni den e lucha contra adiccion riba nos isla.


text:
WILEMSTAD — Den e kompetensia di djasabra i djadumingu último klup di atletismo Trupial – Auto City a logra konkista 5 di e 8 lugá nan ku tabata den disputa pa forma parti di e selekshon di Kòrsou pa kampionato di NACAC Age Group na Trinidad & Tobago dia 14 i 15 di juni próksimo.
Tambe 3 di e 4 atletanan di reserva ta di Trupial – Auto City. Ku e resultado aki klup di atletismo Trupial – Auto City a demostrá su superioridat riba e otro klup nan di Kòrsou.
E atletanan selektá ta:
U 13 femenino
1 Mehaydi Isabella
2 Mariendely Casper
U13 maskulino
1 Rythemsley Daal
2 Rodiensly Ignecia
U15 femenino
1e Vanessa Mercera
Atleta di reserva ta
U13 femenino
3e lugá Joëlla Mathilda
U13 maskulino
3e lugá Savir Faneyte
U15 maskulino
3e lugá Dayveno Daal
Ku e logra aki direktiva di klup di atletismo Trupial – Auto City ta organisá un homenage na e atletanan aki i e entrenadó nan ku a hasi un bon trabou ku nos atletanan.
E homenage lo tuma lugá mayan 5.30 na Rust & Burg.
Direktiva di Trupial – Auto City ta felisitá e atletanan aki i ta yama un danki na nos coach nan ku a hasi un bon trabou. Un pabien ta bai tambe na e mayornan ku a konfia nan yu nan den nos organisashon ku awor nan por mira e bon trabou di nos organisashon. Un danki tambe ta bai na tur miembro di direktiva i tur spònser ku sa kontribuí ku nos organisashon. En espesial nos spònser mayó Auto City ku ta 100 0/0 nos tras. Tambe nos ta informá ku pa djárason awor 24 mei lo Sali un delegashon di 5 atleta di Kòrsou pa Cuba pa un kompetensia internashonal Barientos. Di e 5 atletanan aki 3 ta di klup di atletismo Trupial – Auto City
Joshua-Benjamin Phelipa riba tira disko. Rekort nashonal riba e evento aki;
Jaden Bernabela riba bula haltu. Medajista di plata den Carifta Games 2017 na Kòrsou;
Glenka Antonia, Bula haltu femenino. 4e lugá riba bula haltu na Carifta Games 2017.
Preparashon pa Trupial – Auto City Classic 2017 dia 7,8 i 9 di juli ta den ful preparashon.


text:
Den Haag – Diputado Nina den Heyer riba e promé dia di su bishita di trabou na Hulanda a hiba konsulta ku TuranGoeloe, e ofisina ku e aña aki pa di promé biaha (komo tarea di ministerio di Enseñansa, Kultura i Siensia) ta enkargá ku akohida i guia di studiantenan for di Hulanda Karibense.
Halima Turan, kende huntu ku Lushena Goeloe na aña 2016 a lanta e ofisina, a raportá tokante nan eksperensianan te ku awor. Esakinan ta positivo: topamentu di e 35 studiantenan for di Boneiru kuminsamentu di ougùstùs a bai sin problema. Durante e promé luna un ‘buddy’ a guia e studiantenan ku a kaba di yega intensivamente. El a yuda ku reglamentu di tur sorto di asuntu práktiko i ku eksplorashon di e ambiente nobo di biba. Djasabra ta klousurá e promé fase aki ku un entrenamentu ku ta enfoká riba kultura di skol, traha presupuesto personal i plania.
‘E studiantenan tin ku kustumbrá hopi. Nan a drenta den un mundu kompletamente otro. Kaminda ku na kas nan a lanta bastante protehá ku hopi kontakto sosial, awor nan a drenta den un kultura kaminda nan ta pará riba nan mes. Na Hulanda bo ta dependé di bo mes. P’esei den e guia ku nos duna nos ta dediká hopi atenshon na outosufisiensia. I nos ta prepará nan riba e echo ku aworó nan ta akudí na un ‘hogeschool’ kaminda nan ta un di e miles di studiantenan.’
Diputado Den Heyer a hasi informashon tokante e 2 studiantenan ku rápidamente despues di a yega Hulanda a bolbe bèk kaba. Halima Turan a splika ku un di nan tabata sinti masha hopi falta di su hendenan i e otro a haña Hulanda muchu drùk. Diputado Den Heyer: ‘Esei ta nifiká ku nos mester dediká mas atenshon na preparashon di nos studiantenan.’ Na luna di novèmber un tim di TuranGoeloe ta bini Boneiru pa duna un ‘masterclass’ na studiantenan ku ta kabando enseñansa avansá i ta konsiderando pa sigui ku nan estudio na Hulanda i nan mayornan tokante diferensia di kultura etc. ‘Duna informashon ta importante. Ora boso ta na Boneiru nos lo organisá un enkuentro ku medionan di komunikashon di manera ku boso por konta tokante boso eksperensianan. I nos ta bai wak kon nos komo gobièrnu di Boneiru por aportá pa yega na un mihó preparashon di nos studiantenan. Nos tin ku hasi tur loke ta na nos alkanse pa hasi nan oportunidatnan pa ta eksitoso mas grandi posibel, pasobra gustosamente nos ke mira nos hóbennan talentoso regresá ku e konosementu i eksperensia ku nan a atkerí na Hulanda pa yuda ku desaroyo mas aleu di Boneiru’, sigun diputado Den Heyer.
For di 12 te ku 20 di sèptèmber diputado Nina den Heyer ta ku un bishita di trabou na Hulanda Oropeo. Un gran parti di e programa tin di haber ku maneho di hubentut i hóbennan. E diputado lo bishitá diferente organisashon den e sektor aki i hiba kombersashon ku entre otro ministerio di Enseñansa, Kultura i Siensia.
Riba potrèt:
- Diputado Nina den Heyer den kombersashon ku Halima Tura.
- Diputado Nina den Heyer ku Halima Turan i trahadónan di TuranGoeloe.
Na momentu di publikashon di e potrètnan por fabor menshoná: Foto Nico van de Ven/OLB
————————————————————————————————-
Den Haag – Gedeputeerde Nina den Heyer heeft op de eerste dag van haar werkbezoek aan Nederland overleg gevoerd met TuranGoeloe, het bureau dat dit jaar voor het eerst (in opdracht van het ministerie van Onderwijs, Cultuur en Wetenschap) de opvang en begeleiding van studenten uit Caribisch Nederland verzorgt.
Halima Turan die samen Lushena Goeloe het bureau in 2016 heeft opgericht deed verslag van de ervaringen tot nu toe. Die zijn positief: de ontvangst op Schiphol begin augustus van de 35 studenten uit Bonaire is vlot verlopen. De eerste maand zijn de nieuwkomers intensief begeleid door een buddy die geholpen heeft bij het regelen van allerlei praktische zaken en een verkenning van de nieuwe woonomgeving. Deze eerste fase wordt zaterdag afgesloten met een training gericht op de schoolcultuur, budgetteren en plannen.
,,Het is heel erg wennen voor de studenten. Ze komen in een totaal andere wereld. Waar ze thuis redelijk beschermd opgroeien met veel sociale contacten komen ze in een ik-cultuur. In Nederland ben je op jezelf aangewezen. We besteden daarom in de begeleiding veel aandacht aan zelfredzaamheid. En we bereiden ze er op voor dat ze straks op een hogeschool terechtkomen waar ze een van de vele duizenden studenten zijn.”
Gedeputeerde Den Heyer informeerde naar de 2 studenten die al kort na aankomst zijn teruggekeerd. De een had enorm last van heimwee. De ander vond Nederland veel te druk, lichtte Halima Turan toe. Gedeputeerde Den Heyer: ,,Dat betekent dat we nog meer aandacht moeten besteden aan de voorbereiding.” Een team van TuranGoeloe komt in november naar Bonaire om aan eindexamenleerlingen die overwegen hun studie in Nederland voort te zetten en hun ouders een masterclass te geven over het wonen en leven in Nederland, de cultuurverschillen e.d. ,,Voorlichting is belangrijk. Als jullie op Bonaire zijn zullen wij een mediatour organiseren zodat jullie je verhaal kunnen doen. En laten we kijken hoe wij als openbaar lichaam een bijdrage kunnen leveren aan een betere voorbereiding van de studenten. Wij moeten er alles aan doen om hun succeskansen zo groot mogelijk te maken, want wij zien onze talentvolle jongeren graag met de kennis en ervaring die ze in Nederland opdoen terugkeren om te helpen bij de verdere ontwikkeling van Bonaire”, aldus gedeputeerde Den Heyer.
Gedeputeerde Nina den Heyer brengt van 12 tot en met 20 september een werkbezoek aan Europees Nederland. Het programma staat grotendeels in het teken van jeugd en jongerenbeleid. De gedeputeerde zal diverse organisaties in deze sector bezoeken en besprekingen voeren met onder meer het ministerie van Onderwijs, Cultuur en Wetenschap


text:
Completa bo estilo di bida, dia tras dia.
Aplica awe mes!
Haya mas libertad y recompensa den bo moneda local.
E tarheta cu ta brinda un facilidad di credito na florin, cu ta recompensabo y yudabo logra mas!
Miembrecia anual ta gratis pa e prome aña.*
Ricibi 1% di Cashback
pa cada compra.
Credito na florin,
sin gasto di cambio di US dollar.
Contribui na
nos economia local.
Disfruta di bo Florin Card, e producto di mas nobo di Bo Amigo, CMB.
*E oferta aki ta valido pa un tempo limita.
www.cmbnv.com


text:
Entertainment
Home Entertainment
Bini uno bini tur diabierna awor riba Linear Park Disfruta di apertura di Paranda...
ORANJESTAD, Aruba: Pa añanan caba ta tuma luga e Paranda di Balashi cu semper tin un apertura grandi, pero e aña aki esaki lo...
Empleadonan di Post Aruba N.V. a celebra dia di Post
Competiendo cu otro den speurtocht ORANJESTAD, Aruba: Dialuna Post Aruba N.V. a celebra dia Mundial di Post cu un speurtocht den centro di Oranjestad, caminda...
Video clip di Macho Crioyo 2 0 a keda lansa, un macho crioyo mas...
Urataka: Diamars, den oranan di anochi na Urataka Center, den un ambiente hopi ameno, e agrupacion musical Duro a lansa un video clip nobo...
Brazil Taekwondo Stichting su plan di actividad pa aña 2018 ta cla.
Brazil Taekwondo Stichting su plan di actividad pa aña 2018 ta cla caba. E plan di actividad di Brazil Taekwondo Stichting semper ta cla na...
Madonna haciendo “joke” cu ta dificil pa e haya un cas na Lisboa
Madonna, cu a bay biba na Portugal na final di zomer, a usa rednan social pa keha, pero cu humor, di su dificultadnan pa...
Hobennan a disfruta di YMCA’s October Camp!
ORANJESTAD, Aruba: Durante e siman di 2 pa 6 di October 2017 un cantidad grandi di mucha y hoben a bin hunto pa participa...
Show di Broadway titula “Rent”, pa prome biaha na Aruba
Oranjestad – Durante un conferencia di prensa, cu a tuma luga diamars mainta na Cas di Cultura, a keda anuncia un evento organisa door...
DURANTE CRUISE SYMPOSIUM A WORDO PRESENTA MASTER PLAN PA WAF ORANJESTAD TA IMPORTANTE PA...
ORANJESTAD – E master plan pa desaroyo nobo riba e tereno di waf na Oranjestad ta trahando hunto cu otro proyectonan den cercania pa...
Paul Mc Cartney riba su Twitter account a recorda fecha natal di su colega...
Liverpool, Gran britania: Paul McCartney riba su Twitter account a recorda fecha natal di su colega di The Beatles, dfm John Winston Ono Lennon,...
YMCA Aruba buscando talentonan pa bira guia pa hobennan Ta buscando personanan cu pasion...
ORANJESTAD, Aruba: YMCA Aruba ta en busca di personanan hoben cu pasion pa traha cu mucha y hoben. Como Youth Worker na YMCA Aruba...


text:
ORANJESTAD,Aruba
December ultimo CAFT a duna su conseho riba presupuesto 2020 y e efecto di e leynan cu ta forma parti di e di dos fase di e reforma fiscal ainda desconoci pa Parlamento. Den e conseho aki CAFT un biaha mas a instrui Gobierno pa aproba e cuentanan anual for di 2016. Na 2018 partidonan den coalicion a desaproba e ley cu ta determina e saldo pa aña 2016, creando un kiebre den e ciclo di dunamento di cuenta despues di hopi esfuerzo. Parlamentario Richard Arends (AVP) ta lamenta cu te dia di awe e hecho aki ta forma parti di e consehonan di CAFT.
“Un gobierno tin e responsabilidad pa determina e saldo di entrada y gastonan irrespectivamente di e aña,” asina Parlamentario Richard Arends splika. “Tratamento di e cuenta anual tin como meta pa fiha e resultado di un aña presupuestatio, den caso aki aña 2016, a base di investigacion di hechonan hasi door di Algemene Rekenkamer. E ley no ta regarda aprobacion of desaprobacion di maneho,” e la sigui bisa. “Aprobacion di un cuenta anual, no mester wordo confundi cu aprobacion di un presupuesto supletorio na final di aña.”
Consecuencia di esaki ta cu si bo no tin un saldo fiha pa aña 2016, bo no por entrega e cuenta anual di e añanan consecutivo, segun Parlementario Arends. Pa loke ta trata 2016, Algemene Rekenkamer ta conclui cu e deficit a mustra un mehoria fuerte compara cu 2015 y entradanan tambe a aumenta. “Nos ta papiando aki di un un reduccion di riba 230 miyon den 4 aña. Esaki lo mester a sigui pa un reduccion di 75 miyon mas na 2017 y un surplus di 25 na 2018 cual e Gobierno actual no a sa di mantene su mes na dj’e,” Parlamentario Richard Arends a splika.
Parlamentarionan cu ta sostene Gobierno kier manda e cuenta anual Algemene Rekenkamer back. “Esaki lo no cambia nada den e hechonan cu nan a investiga caba, ni tampoco e cifranan ni e resultadonan. Contrario di fortifica posicion di e colegionan halto di estado, manda e cuenta anual back lo atacha independencia di e colegio di estado aki y mina su autoridad.” Parlamentario Arends a splika. For di oposicion seguramente nos a pone nos diferenciaban politico un banda y a atende e asunto aki na serio. “Awe nos ta back na e situacion prome cu aña 2011 unda cu Pais Aruba no por determina e saldo di aña 2016 y asina sigui cumpli cu e obligacion constitucional pa falta di boluntad y entendimiento di e materia. Esaki siguramente ta manda un señal completamente robes local y internacionalmente y ta limita e supervision financiero.
Te cu aña 2011 Aruba no tabata conoce un proceso di duna cuenta riba gastonan y entradanan. Parlamentario Arends a splika cu na aña 2011 a inicia un proceso hunto cu Algemene Rekenkamer di Aruba y Hulanda, hunto cu Gobierno y Parlamento pa elimina e atrasonan den e cuentanan annual y prepara e infrastructura administrativo pa hasi entrega di cuenta anual un proceso institucionalisa. Na aña 2013 a aproba un total di 50 cuenta anual, di cual 25 tabata corresponde na Pais Aruba. E cuenta mas biew ta regarda e cuenta di anja 1962 di teritorio insular di Aruba. E cuenta anual di aña 2015 ta e ultimo cu a ser aproba.


text:
…19 kliente di SOAW a terminá e kurso ku éksito…
WILLEMSTAD – 30 di òktober 2020 – Resientemente un grupodi 19 kliente di Ministerio di Desaroyo Sosial, Labor i Bienestar (SOAW) a konkluí un kurso pa duna masashi na turista. E kurso a keda ofresé pa Ofisina di Turismo di Kòrsou (CTB) den estrecho koperashon ku SOAW, Ministerio di Desaroyo Ekonómiko (MEO) i Curaçao Tropical Spa. Entrega di sertifikado na e partisipantenan a tuma lugá na Academy Hotel Curaçao den presensia di Minister di Desaroyo Ekonómiko Dr. Steven Martina i Minister di Desaroyo Sosial, Labor i Bienestar, sr. Hensley Koeiman.
Banda di e parti teorétiko e kursistanan a siña téknikanan di duna masashi ku produktonan natural manera entre otro kalbas. Tambe e kurso a inkluí e modulo di servisio na kliente, maneho di finansa, merkadeo i entrepreneurship. E seshon di entrepreneurship a proveé e kursistanan e hèrmèntnan nesesario pa por lanta nan propio negoshi den futuro. E kurso a inisiá na komienso di e aña aki i e parti final a keda konkluí di forma virtual na luna di sèptèmber último. Ademas di e sertifikado di Curaçao Tropical Spa e kursistanan a risibí tambe un sertifikado di e instituto Carmen Llanos-Ali Tajan, un instituto di training na Colombia kual a traha huntu ku Curaçao Tropical Spa na e parti di sertifikashon di e kurso di masashi.
CTB, SOAW i MEO ta deseá e kursistanan tur klase di éksito pa futuro.


text:
Started April 29, 2021
Hershell Rosario
Bio
Musiko bahista/ kitarista/areglista ku a toka fo’i su 12 aña den misa, fiesta di kas, club, hofi, Hotelnan, selebrashon formal/informal, pa riku, pober, ladron, Rei I Reina, Gobernador, evenementonan kultural, festivalnan di Tumba, Jazz i Pop.Ku mi 3 aña e interes a lanta tokando den kura di kas riba hember, wea, panchi. Tabata un dia grandi ora tio Rex a regalami un kuarta. Mesora e la siñami kon stem mi kuarta ku e famoso melodia “Kali tin pieuw”.
Ora 12or a bati ku tiru a tira mi a saka mi kuarta i kuminsa kompaña mi grandinan ku nan piesanan di puña di Kimu Candelaria. Esei tabata prome biaha ku mi a mira kon ku mi musika por mi hasi otro hende kontentu. Mesora mi abuelo Wewe a saka 50 florin pa mi kumpra mi prome kitara pa bai les serka Allan de Graaf.
E apoyo di mi mayornan tabata grandi!
Tur djasabra nan tabata hibami na les.
Asina mi a kuminsa deleita mi famia na fiesta di kas.
Djis despues mi a drenta grupo karismatiko na misa Brievengat. Aki mi a siña di hopi bon musikonan entre otro Benito Dolorita.
Na skol mi a bin sera konosi ku Johan Gonesh ku a introdusimi na su tio Andre Gonesh. Nos a forma un tipiko. Den mes temporada mi a drenta Tipiko Chapolin di hobenan entre 12-15 aña. E temporada aki nos a toka na Telefiesta, pa skolnan, seu, huntu ku mi amigunan di infansia: Raimy Juliet, Otty Pinus, Ven i Bol. Despues mi a djoin un di e miho tipikonan di e tempu ei, Tipiko Fantastico. Aki mi a siña konose kaya.. Tokanan den hofi, club, Centro Pro Arte, kasamentu etc. Tokanan tabata bai hopi bon i e lesnan na skol menos. Mi tata a pone un stop na tokamentu pa mi rondaf mi examen klas na Triniteit College. Entretantu m’a kuminsa bai PSC un aña den dia. Musika tabata persiguimi. Mi tabata praktika musika di salsa tempu di Radio Aeropuerto imitando Sal Cuevas, Bobby Valentin di FANIA ALL STARS. E Tempu aki musika tabata hopi interesante dor di fushonan di diferente genero salsa/jazz/klasiek/soul/rock/merengue etc. Bunita tempu ku a inspira hopi musiko. Huntu ku mi amigu Arnell Salsbach nos tabata anslisa e piesanan di e tempu ei pa anochi nos basha e salsanan durante tokanan di su banda La Nueva Generashon. Un temporada kaminda mi a siña hopi. Te ku awe Arnell i ami ta toka komo un bloke.
Despues mi a drenta pa un aña den agrupashon ENICA, di Nildo Martes i Erwin Coffie. Akinan mi a bin konose e bida di toka 7 biaha pa siman. Tur dia den un club i of hofi.
Durante un trmpu kortiku mi a forma parti di e banda Explosivos.
E grupo aki tabata konosi pa e genero di merengue.
Despues Kevin Carty a aserkami pa toka den SURVIVAL. Esaki tabata un grupo ku tabata toka musika Pop. Tabata bon chens pa toka musika di top40 den añanan 80/90, manera Earth Wind & Fire, Commodores, Withney Houston. Nos tabata toka hopi Show den teater, discotek. E tempu aki bista a kuminsa kai mas tantu riba mi. George Willems, Libea, Farley Lourens, Ced Ride, Tony Sherman, Melvin Landburg, Leslie Vos pa menshona algun di artistanan ku mi a akompaña durante di tempu di gloria di nos hotel i disconan.
David Ronchi Mathews a aserkami pa toka den su banda na e 1e Curacao Jazz. E tabata un reto grandi. Fo’i mi hubentut mi a atmira su grupo di Krioyo Jazz na tv-8. Mi tabata bisa mi tata ku un dia mi lo ke yega asina leu pa toka ku maestro Ronchi. Meskos a pasa dia mi a mira Ced Ride gana Festival Voz di Oro. Mientras tantu mi ta toka Jazz pa mas ku 30 aña ku Ronchi i ta fungi komo bahista/areglista di Ced Ride.Huntu nos a produsi un enorme kantidat di CD.
FESTIVAL DI TUMBA:
Mi a toka prome biaha ku LA NUEVA GENERASHON yuda aregla e piesa “un bon tumba” pa mama Mafalda.
Ku Farley Lourens nos a marka historia. Huntu ku Ravelo mi a aregla i gana 3 biaha konsekutivo Rei di Tumba. En total ku Farley Lourens 15 tumba di kua tin 3 biaha Rei Tumba, 1e finalista, 2do,3e,4e i den 10 mihonan.
Tico Benoni Balentin tambe nos a logra e titulo 1e finalista ku areglo ganado.
Ivonne Gumbs, CedRide, Elia Isenia, Niata Augusta, Yumaria Grijt, Jarnise Aitatus, Tico Libee, Ervin Yano, Johny Cornelia, Igmar Lareine, Cuco Cruz, Crisen Scorea, Amasia ta algun di e artistanan ku mi aregla nan tumba.
PRODUKTOR DEN STUDIO:
Arnell y Orquesta, Wano i Loesje,
La Perfekta, TUNE, OK band,
Magic Sound, Happy Peanuts, Doble R,
No Game, Pali Wiri, Chin Behilia, Makario Prudencia, Luti Samson, Ced Ride, Izaline Calister, Norman Moron, Reneau Cijntje, George Willems, Moment Of Praise, Jean Jaques Rojer, Konky Halmeyer, Aya I su Grupo, Serenada, Zjozjoli, Angelitos, Dominico Herera, Pavo Win, Irma Philbert, Melania Vander Veen, Joyce i Linda, Happy Band, Grupo Ekis, Pastor Raul
Proyekto dia di Mama volumen 1 t/m 10, Edsel i Juni Juliet, Tony Sherman, Leslie Vos, Maruja Boogaard, Tamara Nivilac, Krystle Rosario, Roxane Rosario, Fiesta di Lus Curoil ta algun di e tantisimo produkshonan ku mi a aporta na dje
JAZZ:
Ya pa 30 aña mi ta tokando Jazz komo houseband na AVILA BLUES ku musikonan vast: Ronchi Mathew, Lonte Conradus, Stanley Betrian,
JAZZ FESTIVALS:
Curacao Jazz ku Gerald Clarinda
Curacao Jazz ku Uti Gregorio
Curacao Jazz Festival 1993
Puerto Rico Jazz
Tur edishon BONAIRE JAZZ fest
Na Curacao North Sea Jazz (2011 ku Ronchi & friends), (2012 Hershel & friends), (2013 ku Pernell Saturnino & Friends).
ON TOUR:
Komo bahista mi tabata tin e previlegio di a forma parti di
varios agrupashon ku a presenta internationalmente:
Kitarista Luis Salinas di Argentina, ( Venezuela/ CostaRica)
Ku Chin Behilia: USA/Hulanda/ Belgica/ Inglatera/Scotland/Bonaire
Ced Ride: Hulanda/Trinidad/Cuba/ Aruba/ Bonaire/ Sto Domingo
Konky Halmeyer: Aruba/ Bonaire/ Puerto Rico, Brazil
Jean Jaques Rojer: Brazil
Meritza Haakmaat: Hulanda pa Winternachten festival
Norman Moron: USA/ Trinidad/Cuba
Ike Jesurun: Trinidad/ Chile
Last but not least:
For di prinsipio di mi karera te awe mi ta duna mi aporte inkondishonal na Iglesia Katoliko huntu ku entre otro Vonneta Laufer, Melania Van der Veen, Banda di Pastor Raul.
Video:


text:
The content originally appeared on: Diario
ORANJESTAD (AAN): Recientemente durante un Conferencia di Prensa en conexion cu 35 aña Aruba como miembro asocia di UNESCO,
sra. Marushka Tromp Secretaris General di UNESCO Aruba a duna un splicacion tocante di UNESCO Aruba y con e ta funciona. Sra.Tromp a informa cu e meta di Comision Nacional di UNESCO Aruba ta fortifica e ehecucion di e mandato di UNESCO door di informa y consientisa e comunidad di Aruba na un forma concreto y tangibel, tocante di e trabounan di UNESCO Aruba y nan importancia pa Pais Aruba.
Areanan di mandato di UNESCO
E Secretaris General di UNESCO Aruba a informa tocante e areanan cu UNESCO tin un mandato riba dje, cualnan ta Educacion, Ciencia, Cultura, Comunicacion y Informacion. UNESCO su meta final ta pa sociedadnan rond mundo interconecta di tal forma pa yega na un cultura di pas. UNESCO international ta traha pa cada area a base di programa, proyecto, recomendacion pa maneho y/of convenionan.
Riba cada un tereno tin varios tema cu UNESCO Aruba ta trahando conhuntamente cu stakeholder local y internacional pa nan realisacion. Algun tema ta mas avansa cu otro, algun ta mas visible y ya por a sinti nan impacto, algun di nan ta den desaroyo continuo. Sra. Tromp a subraya cu nos mester puntra nos mes kico ta loke ta conecta e temanan na otro. Kico cultura tin di haber cu clima? Con cultura ta influencia ciencia y educacion? Con deporte ta un catalisator pa pas y salud mental?
Instrumentonan riba nivel local
UNESCO Aruba ta funciona den practica cu specialistanan riba cada tereno pa hunto cu stakeholders realisa e temanan di cada un tereno. Cada sprecialista ta specialisa riba nan area y tambe riba e programa di UNESCO internacional y lo usa un approach basa riba, entre otro, investigacion, prioridad, inovacion y colaboracion intersectoral pa hunto cu cada ‘stakeholder’ relevante duna contenido na un tema riba nivel di maneho, programa, proyecto y/of un combinacion. UNESCO tin un Programa di Participacion cu ta duna sosten financiero na proyectonan di NGO’s den e areanan di UNESCO. Cada dos aña paisnan por entrega un maximo di siete proyecto y cu aprobacion di UNESCO Paris, e NGO ta ricibi un montante pa financia e proyecto.
UNESCO Aruba
UNESCO Aruba ta consisti di un Comision Nacional pa UNESCO (NUC) y un Secretariado. NUC cu ta wordo presidi pa Minister di Cultura, sra. Xiomara Maduro, como vice-presidente sra.Annemarie Proveyer-Groot y tin sr.Peter Scholing, sra. Regine Croes y sr. Siegfried Dumfries como miembro.
E Secretariado ta consisti di sra. Marushka Tromp, Secretaris General di NUC, como specialista riba e tereno di Educacion, ta sra. Nora Eleonora, como specialista riba e tereno di Cultura sra. Ruby Eckmeyer, como specialista riba e tereno di Ciencia Sr. Marck Oduber y documentalista di e Secretariado ta sra. Suhail Zaandam.


text:
Eherce trabao
E trabao mester ta di balor pa e contrapartido. Ademas, e trahado mester haci e trabao su mes, personalmente. T’asina cu e otro partido ta liber pa haci e trabaonan su mes of pa laga un otro haci’e, pero e ora no tin contract di trabao.
Salario
Salario ta e contraprestacion cu e doño di trabao ta paga pa trabao haci. Salario ta e contraprestacion di doño di trabao. Placa (suma fiho, comision, parti di e ganashi), cuminda, paña pa trabao, producto y uzo di vivienda por ta componente di salario. Ora di paga salario e doño di trabao mester tene cuenta cu e ley tocante sueldo minimo. Pa mas informacion por bay na e subtema salario y salario minimo.
E relacion di trabao
Mester tin un relacion herarkico entre e doño di trabao y e trahado. E doño di trabao mester ta competente pa duna ordo of instruccion comprometedor.
Por cera un contract di trabao tanto verbal como por escrito. Ta preferibel un contract por escrito y no uno verbal. Por lo general e partidonan ora di firma un contract di trabao, lo haci palabracion tocante duracion, caracter di e trabaonan cu mester haci, e funcion cu lo bai ocupa, salario, vakantie, cierto sobresueldonan, etc.
Periodo di prueba
Un clausula di periodo di prueba ta nifica un clausula cu ta bisa cu durante un cierto periodo cada partido ta autorisa pa termina e contract di trabao. Hopi biaha hende ta kere cu e prome dos lunanan ta semper e periodo di prueba. Esaki no ta corecto. Mester acorda un periodo di prueba. Por haci esaki tanto verbalmente como por escrito. E periodo di prueba mester ta igual pa ambos partido. No por stipula e periodo di prueba mas largo cu dos luna. Un periodo di prueba nobo como continuacion riba e periodo di prueba cu a transcuri, por ser acorda solamente, si e periodonan di prueba hunto no surpasa dos luna.
Duracion
Por firma un contract di trabao pa tempo defini of pa tempo indefini. Mester cera e contract di trabao pa tempo defini por escrito y ta den e siguiente casonan solamente por haci esaki:
- trabao extra durante cierto temporada di e aña calendario;
- pa durante ausencia temporario di un trahador fiho;
- pa durante un proyecto describi cu precision;
- pa trabao temporario, iregular.
Si a cera un contract di trabao pa tempo defini sin tene cuenta cu loke ta menciona aki ariba, e Director di Departamento di Labor mester duna su permiso prome cu por termina un contract di trabao asina. Mescos tambe si contract di trabao pa tempo defini sigui otro cu interval (interupcion) di no mas cu sesentiun (61) dia.
Por termina un contract di trabao pa tempo defini prome cu tempo, solamente si cada un di e partido acorda e derecho ey por escrito.
Pues e distincion “tempo defini” of “tempo indefini” ta di importancia pa e moda di termina e relacion di trabao un banda y pa continuacion di esaki di otro banda.
Recompensa, Pago
E doño di trabao ta obliga di paga e trahado por lo menos e salario minimo. Desde prome di februari 2013 e salario minimo pa luna ta:
- pa categoria II (personal domestico) Afl. 763,55;
- pa categoria I (tur demas sector) Afl. 1.636.70.
Ta determina e sueldo minimo pa siman door di dividi e sumanan menciona, pa 4,33. Ta calcula e sueldo minimo pa ora door di dividi e salario minimo semanal, pa e cantidad di ora traha pa siman. Por ahusta e sumanan menciona.
Mester paga e salario determina for di e momento cu e trahado a drenta den servicio te na fin di e contract di trabao y esaki a base di e tempo cu e trahado tabata den servicio.
Sueldo ta e contraprestacion pa e trabao haci. E trahado cu no traha, en principio no tin derecho riba salario. ‘No work, no pay’.
Tin algun excepcion riba e regla cardinal aki:
- Den caso di enfermedad of accidente trahado ta keda cu su derecho riba salario. Si e trahado no por haci su trabao a causa di enfermedad of accidente, e mester ricibi su salario completo durante tempo relativamente cortico (un promedio di seis siman) for di e prome dia. Solamente pa medio di un acuerdo of reglamento por escrito por desvia di esaki;
- Si trahado no por traha a causa di e cumplimento di un obligacion imponi door di ordenansa general, lo cual no por sosode den su tempo liber (por ehempel, inscripcion na Registro Civil, etc.), e mester ricibi na un manera husto, durante tempo cortico (=algun ora) su salario completo;
- Si e trahado no por traha a causa di circunstancia masha particular (por ehempel parto di su esposa, fayecimento y entiero di un di e personanan cu ta biba den e mesun cas of mayor, welo/wela, yiu, nieto/nieta, ruman) tambe e mester ricibi na un manera husto (=1 of mas dia) su salario completo;
- Si e trahado ta dispuesto pa traha, pero e doño di trabao no ta acepta esey, anto e trahador mester ricibi su sueldo completo.
Terminacion di contract di trabao
Por termina e contract di trabao, entre otro, na e siguiente maneranan:
- Acuerdo mutuo.
E partidonan por cumbini pa termina e contract di trabao bao cierto condicion cu consentimento mutuo. Ta recomenda, aunke no ta obligatorio, pa stipula por escrito e ‘consentimento mutuo’. Di e forma aki ta evita asunto cu no ta bon cla pa futuro;
- Morto di e trahador.
E contract di trabao entre e doño di trabao y e trahador ta termina cu morto di e trahador. Pero, e contract di trabao no ta termina cu fayecimento di e doño di trabao;
- Ora e tempo a pasa.
E contract di trabao pa tempo defini ta termina, asina leu cu no a cumbini algo otro, automaticamente si e termino pa cual a cera esaki a pasa. Esey kiermen cu dunamento di preaviso no ta necesario, a menos cu a cumbini esey. Si a prolonga e contract di trabao di tempo defini silenciosamente of explisitamente, anto mester duna periodo di preaviso pa termin’e;
- Disolucion door di hues.
E relacion di trabao por termina tambe pa motibo cu hues riba peticion di un di e dos partidonan, ta disolve e contract di trabao, basa riba motibopisa. E peticionario den hopi caso mester paga daño y perhuicio na e otro partido;
- Terminacion durante periodo di prueba.
Durante e periodo di prueba por kibra e contract sin mas, sin cu un persona ta bira responsabel pa daño y perhuicio;
- Retiro inmediato.
Tanto e doño di trabao como e trahado por termina e relacion di trabao inmediatamente, debi na un motibo urgente. Retiro mester tuma lugar di inmediato y mester comunica e motibo urgente inmediatamente na e trahado (contrapartido);
- Preaviso/Kibramento di contract.
Por termina e contract di trabao mediante kibramento di contract. Aki mester tene cuenta cu e dia di kibramento y e plaso di preaviso. E dia di kibramento (dia di terminacion) ta e dia cu e contract di trabao ta termina como consecuencia di kibramento di e contract (pues no e dia cu e dunamento di preaviso ta tuma lugar). Partidonan por palabra entre nan, sea verbalmente of por escrito, cu nan por duna preaviso pa cualke dia of pa un cierto dia. Si no a palabra nada, anto custumber ta dicta cu mester duna preaviso pa e ultimo dia calendario di un periodo di pago. Si anula e contract por ehempel dia 20 di maart den caso di un periodo di anticipacion (preaviso) di 1 luna, e contrato di trabao lo termina dia 30 di april.
Plaso di preaviso
Ta solamente por escrito por reduci of prolonga e plaso di preaviso, tanto pa e doño di trabao como pa e trahado. Mester menciona cu e plaso di preaviso no mag ta mas largo cu seis luna.
Tin un foyeto na Hulandes, Arbeidsovereenkomst, tocante e topico aki disponibel.


text:
AKSIDENTE KU MORTO RIBA KAMINDA LAGUN UN DAMA A PERDE SU BIDA AWE PASKU MAINTA.
KOMUNIKADO DI POLIS.
Kralendijk Bonaire: Awe, djasabra 25 di desèmber, alrededor di 6.45 or di mainta un aksidente a tuma lugá riba Kaminda Lagun. Shofùr di un outo ku tabata biniendo for di direkshon di Lagun, a pèrdè kòntròl den un bògt i a bai dal den un palu. Na yegada di ambulans e shofùr no tabata dunando señal i algun ratu despues a konstatá ku el a bin fayesé. Esaki ta tur informashon ku por duna na e momentunan aki.


text:
Den oranan di anochi, un atraco a tuma lugar ariba dos mucha muhe canando na altura di Torino Sports Bar & Grill na Tanki Leendert. Dos hende homber cu arma blanco den man a pone esaki na nan garganta y a bay cu tur nan pertenencianan.
Despues di esaki e dos mucha muhenan a cana te na un cas na Tanki Flip caminda nan a bati alarma.Atracoteam y Slachtofferhulp a wordo poni na altura. Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141. Nos ta garantisa cu bo ta keda anonimo.


text:
WILLEMSTAD- 21 di mart 2017 – Resientemente a tuma lugá firmamentu di un protokòl di koperashon pa 5 aña dirigí riba mehorashon i mantenshon duradero di 8 playa públiko. E protokòl a keda firmá entre Ministerio di Desaroyo Ekonómiko, Ministerio di Salubridat Públiko, Medio Ambiente i Naturalesa, Ministerio di Desaroyo Sosial, Labor iBienestar,Ministerio di Tráfiko, Transporte i Planifikashon Urbáno i Ofisina di Turismo di Kòrsou (CTB). E proyekto ta enserá ku lo forma un komishon konsistiendo di representantenan di e ministerionan menshoná i CTB ku lo mester bai traha huntu riba ehekushon di diferente tarea den kuadro di mehorashon i mantenshon di e siguiente 8 playanan: Caracasbaai, Daaibooi, Sta. Cruz, Jeremi, Kenepa Chikí, Playa Fòrti, Playa Lagun i Kenepa Grandi.
Den kuadro di formulashon di e proyekto a traha primeramente riba inventarisashon di e situashon aktual kaminda a identifiká e arianan ku lo mester keda optimalisá. Ta trata aki di e siguiente arianan: e aspekto di higiena, kontrol sosial, bahamentu di kriminalidat riba e 8 playanan, seguridat di e bishitantenan di e playa tantu personanan lokal komo nos bishitantenan for di eksterior, mihó fasilidatnan di tualèt, baño i aria di parker, modifikashon di e infrastruktura teniendo kuenta ku e nesesidatnan di esnan di edat avansá i tambe esnan ku tin un desabilidat físiko, krea trabou pa nos hendenan lokal i yega na mas entretenementu riba e playanan. Un aspekto hopi importante den kuadro di ehekushon di e proyekto aki ta e parti sosial, kaminda lo duna entrenamentu na diferente persona ku lo bai traha riba e playanan aki. Pues e proyekto aki lo krea diferente kupo di trabou nobo, i lo duna tambe oportunidat pa entreprenùr por hasi negoshi.
Implementashon di e proyekto aki lo mester sòru pa un kambio den e eksperensia total ku ta keda brindá na e diferente playanan kual sigur lo tin su influensia positivo riba e produkto turístiko den su totalidat.


text:
Detenshon relashoná ku atrako.
KOMUNIKADO DI PRENSA 291/2022
8 yüni 2022
Detenshon relashoná ku atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku e kaso di atrako ku a keda kometé dia 9 di mei 2022 na Kaya Choromi, polis a
detené un dama sospechoso mas.
Djamars 7 di yüni 2022 alrededor di 20.00’or, personal di tim di atrako a detené na warda di
reshèrshi e dama sospechoso M.M.S. nasé na Kòrsou di 26 aña di edat, relashoná ku e kaso
ariba menshoná.
A presentá e sospechoso dilanti un fiskal ouksiliar ku a ordená su enkarselamentu
pendiente di mas investigashon.


text:
…Turismo a produsí 1 bion florin den e promé 11 lunanan di aña…
WILLEMSTAD – 27 di dezèmber 2018 – Ofisina di Turismo di Kòrsou (CTB) ta raportá 11% di kresementu den kantidat di turista di estadia na novèmber 2018. Den sifranan apsoluto ta trata aki di 3.876 turista mas na novèmber 2018 hibando e total na 37.602 turista di estadia kompará ku 33.726 e mesun luna aña pasá.
Kòrsou a risibí 14.339 turista di estadia for di Hulanda. Hulanda e merkado for di kual nos ta risibí mas tantu turista, a klousura novèmber ku un kresementu di 7%. Hulanda ta kontinuá komo e merkado prinsipal; 38% di e total di turista risibí ta prosedente for di e pais aki. E buelo inougural for di Frankfurt ku Condor ku a kuminsá 7 di novèmber ta un mustra kresementu positivo for di Alemania. Kòrsou a registrá kresementu di 37% turista for di Alemania. Un total di 2.302 turista prosedente di Alemania a bishitá Kòrsou na novèmber 2018.
For di Estádos Unídos un kresementu di 15% a keda registrá na novèmber 2018. E esfuersonan di merkadeo di Kòrsou dor di CTB i su partnernan a sòru pa mas demanda for di Estádos Unídos pa nos pais. Un total di 6.183 turista di estadia for di Estádos Unídos a keda registrá na novèmber 2018. Aña pasá e kantidat di turista di estadia prosedente di Estádos Unídos tabata 5.389. Kòrsou a risibí un total di 7.567 turista di estadia na novèmber 2018 for di Nort Amérika kual ta un kresementu di 14%. Aña pasá e kantidat risibí for di Nort Amérika tabata 6.625.
Tur dos merkado di enfoke den Sur Amérika a presta bon na luna di novèmber 2018 registrando sifranan dòbel di kresementu. For di Colombia un oumento di 69% a keda registrá pa un total di 2.513 turista di estadia. E kresementu den turista di estadia ta komo resultado di e buelonan adishonal di Avianca i akshonnan di merkadeo kombiná ku diferente grupo ku nos a risibí di forma konsistente for di e merkado aki. Brazil a registrá kresementu di 33% na novèmber 2018. Total nos a risibí 1.080 brasilero. E kresementu eksepshonal for di Brazil tambe ta komo resultado di e buelonan adishonal di Avianca kombiná ku kantidat di stul adishonal ku Copa Airlines for di Panamá. Total e region di Sur Amérika a krese ku 24% no opstante un bahada di 15% for di Venezuela na luna di novèmber 2018.
Turismo di estadia yanüari te ku novèmber 2018
Total Kòrsou a risibí 384.633 turista di estadia durante e promé 11 lunanan di 2018. Esaki ta un kresementu di 7% kompará ku aña pasá. Durante e promé 11 lunanan di aña 2018 un total di 159.056 turista hulandes a keda risibí. Aña pasá e mesun periodo un total di 143.345 turista hulandes a bishitá nos pais pa un kresementu di 11%. For di Estádos Unídos un kresementu di 19% a keda registrá pa un total di 65.293 turista di estadia di yanüari pa novèmber 2018. Na 2017, un total di 54.831 turista di estadia a keda risibí for di Estádos Unídos. Canada a krese ku 7% mas turista pa un total di 17.979 turista di estadia durante e promé 11 lunanan di 2018.
Turismo a produsí un impakto direkto di 1 bion florin pa nos ekonomia lokal durante e promé 11 lunanan di aña 2018. Turistanan prosedente di Europa ta responsabel pa 483 mion florin kual ta 47% di e impakto direkto total ku a keda generá. E impakto direkto for di demas regionnan ta di e siguiente manera: Nort Amérika ku 232 mion, Sur Amérika ku 175 mion i Karibe i otro regionnan 134 mion florin.


text:
Kralendijk – Ingrid Sealy a nase na Hulanda i a lanta na Boneiru. Ku un estudio di kriminologia ku el a sigui na Vrije Universiteit na Amsterdam den su man, Ingrid Sealy a yega Boneiru. Na Boneiru el a kuminsá traha komo kolaboradó di Reclassering i despues a traha na Jeugdzorg komo asistente sosial ambulante, lider di tim, mènedjer di kontenido i direktor interino.
Despues di shete aña e a kambia pa Entidat Públiko Boneiru (OLB) pa bai traha komo hefe di Sosten Sosial i Aktivashon Laboral (Maatschappelijke Ondersteuning en Arbeidsactivering) (MOA). Na OLB, banda di esei, e tabata hefe di evakuashon i akohida den e organisashon di kombatimentu di desaster.
Despues di a traha 3.5 aña den e funshon akí, e ta regresá serka Rijksdienst den e funshon di mènedjer di unidat IND. E ta konsiderá esaki un bunita paso den su karera, den kua su kompromiso pa bienestar di e siudadano (tin bia vulnerabel) ta para sentral. “Kiko ta pasando realmente den komunidat i kon huntu bo por logra trese mehorashon, ta loke ta duna mi energia.”
Lesa tambe:
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
ORANJESTAD (AAN) – Parlamentario Ricky Hoek, a tuma nota cu WEB a hisa prijs di awa y coriente,
y el a menciona cu Gobierno y Fraccion di MEP tin tur atencion riba esaki, pa pone e aumento aki “on hold” pasobra nan no kier wak un situacion unda prijs di awa, coriente y gasoline ta subi, pasobra e no ta algo conveniente pa ningun ciudadano na Aruba.
“Nos ta di opinion, y nos a duna informacion caba na WEB pa nan por purba baha gastonan unda cu ta posible, internamente, pa asina prijs di awa y coriente por keda abao pasobra cu aumento di prijs di gasoline, cu ta bay sosode, e ta bay bira hopi caro pa nos” e parlamentario a señala.
Hoek a subraya cu su fraccion ta trahando pro-activo, buscando solucionnan y ta sintando cu WEB, tin tur e situacionnan aki al caso, y ta bay atende cu tur e temanan aki cu hopi urgencia.


text:
Sindikato ABVO mester atendé ku su miembronan
Sindikato ABVO mester atendé ku su miembronan
Dia 27 i 28 di òktober próksimo sindikato ABVO lo bai tin su kongreso anual kaminda direktiva tin ku duna kuenta i rason na miembronan.
Komo un miembro ku ta paga mi kontribushon mi ta eksigí pa mi organisashon ta un organisashon desente i ta kumpli ku regla.
Artíkulo 13 insiso b di reglamentu doméstiko ta bisa ku 3 siman promé ku un kongreso tuma lugá direktiva ta obligá pa manda relato finansiero i relato di direktiva pa e represente di e diferente gruponan di servisio. Via di e representantenan aki nos komo miembro ta haña bista kon e direktiva a funshoná i kon e situashon finansiero ta.
Otro siman e kongreso tin ku tuma lugá i te ainda e direktiva di ABVO no a manda e relatonan pa miembronan por tuma nota i hasi pregunta. Komo miembro mi ta spera ku no ta den renion purá purá lo entregá esakinan. Komo miembro nos tin derechi di risibí i analisá e dokumentonan promé ku reunion pa por instruí nos delegado di servisio pa hasi pregunta i buska aklarashon.
Ta fresku den nos memoria ainda kon e legalidat di e direktiva aki tabata ampliamente den diskushon. Meskos e uso di fondonan di nos ku ta miembro.
Ta den e kongreso aki e direktiva aki tin ku trese klaridat pa miembronan si nan ta un direktiva legal si òf no i ku nan ta atende responsabelmente ku nos fondonan di kontribushon.
Ta masha bon ku ta atendé nos interes di 12.5% den bloke di 6, pero ta hopi importante tambe ku nos tin un sindikato legal i ku ta kumpli ku regla na interes di miembronan.
18 di òktober 2022
Sr. Shandell Matrono
Miembro di ABVO


text:
Kralendijk- Ayera nochi, 12 mart 2021, e Centro di Reskate (RCC) di Warda Kosta a hanja un jamada via de VHF 16 di un barku di bela ku a enkontra problema banda di Boneiru.
E RCC inmediatamente a manda e avion Dash di Warda Kosta pa bai investiga kiko ta pasando. Na jegada di e Dash e la enkontra e barku noord di LAC baai unda e la dal kontra di baranka. Tat in un persona na tera i tres persona ahind riba e barku.
RCC a avisa polis i marechaussee di e situashon anto nan tambe a manda na patruya na e lugar. Tambe a pone e AW- 139 helikopter di Warda Kosta standby pa juda. Esaki no tabata nesesario mas komo ku polis i marechaussee ja tabata tin e situashon bou di kontrol anto tabata judando e personan pa saka nan pertenecia foi riba e barku.
Otro operashon di reskate eksitoso ku ajudo di polis i marechaussee na Boneiru.
Also read:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Brel di solo
Kana “trendy” i protehá na mes momentu bo wowonan kontra raya di solo. Optica Oduber & Kan tin diferente brel di solo bunita di marka, brel di solo ku “sterkte” i glasnan ku ta adaptá di tal manera ku nan por bira mas òf ménos skur.
Mira akí nos markanan.
Ray Ban, Linea Roma, Revo, AX Armani, Ralph Lauren, Fendi, Carrera.
Nos markanan
Brel di solo ku sterkte
Dependé di e modelo ta posibel pa laga adaptá bo brel di solo na bo sterkte. Bo por pasa serka nos pa atkerí mas informashon tokante e posibilidat akí.
Glas di brel ku por bira mas òf ménos skur
Sierto glas di brel por bira mas òf ménos skur, dependiendo di e kantidat di solo. P'esei e glasnan akí ta skur pafó i kla paden. Na Optica Oduber & Kan nos ta ofresé diferente glas ku por bira tantu mas skur komo ménos skur. Klek riba e siguiente boton pa mas informashon.


text: KRALENDIJK – Algun pasahero ku wikènt tras di lomba a hasi uso di e servisio di e kompania di biahe EZ-AIR, a aserká Radio Live99.9FM i konta di un situashon fastioso ku a sosodé ku nan riba un buelo for di Aruba via Kòrsou pa Boneiru. “EZ-Air ta kontinuá ku e mal servisio meskos tabata e kaso ku otro kompanianan di biahe. Djadumingu tras di lomba nos a sali for di Aruba pasa via Kòrsou i yega Boneiru komo destinashon final. For di Aruba e buelo a sali na ora segun e skema di buelo di e kompania. Momentu ku nos a yega Kòrsou, nos mester a baha for di e avion pa pasa di tránsito i subi un otro avion i biaha pa Boneiru. Na Aruba i Kòrsou tabatin aktividatnan grandi den wikènt tras di lomba kaminda diferente Boneriano a bai. “Nos a bula di Kòrsou pa Boneiru den un avion sin èrko. Un kayente insoportabel den e avion, komo si fuera nos tabata den kandela. Tabatin hende di edat avansá riba e buelo. Kiko lo a pasa si e hendenan aki a bira malu abordo? Ta nan sèn di penshon a usa pa tene e kompania EZ–Air su kabes riba awa. Pasaheronan tabata grita ku mester tin un kandela riba e avion debí na e kayente insoportabel. Nos pregunta ta: Dikon mester a kambia di avion pa un ku no tin èrko? Pues ta trata nos di Boneiru meskos ku tabata den pasado ku otro kompania di biahe? Nos ta gradisí Dios ku nos a yega Boneiru sin algu a sosodé. Te asta stulnan den e avion tabata birando hopi kayente. Na yegada na Boneiru nos a hasi pregunta na e piloto kon e kos aki por ta posibel i el a djis hari sin bisa nada. E mesun avion a sali rumbo pa Kòrsou mas despues. E kos aki no ta hustu, “e biaheronan hopi rabia ku trato di e kompania a menshoná.


text:
Awe tardi hunto cu Colega di fraccion di MEP, Endy Croes, nos a reuni cu sr. Henriquez y sr. Maduro di sindicato SIWA. REUNION CU SIWANos a intercambia di pensamento riba diferente topico.
Entre otro a duna un splicacion amplio riba e proceso cu a wordo encamina pa loke ta e proyecto di LNG. Banda di a toca e proceso tambe a brinda SIWA un splicacion amplio riba e constelacion di e team di experto cu a conseha Gobierno y RDA pa cu e REOI.
Nos ta wak bek riba un reunion sumamente positivo den cual e beneficionan y balor agrega di e proyecto aki pa Aruba a keda accentua. Nos lo sigui den contacto pa asina anos y SIWA keda bon informa.
BALOR AGREGA DI E PROYECTONos ta papia kinan di un proyecto cu lo crea alrededor di 150 cupo di trabou y un inversion di mas di 150 miyon dollar. Ora bo papia cu comerciantenan nan ta splicabo cu nan dolor di mas grandi ta e prijs di awa y coriente cu ta hacie costoso pa opera.
Pues si e inversion aki den nos economia por crea cupo di trabou y na mes momento baha prijs di awa y coriente e lo ta un balor agrega significante pa Aruba. Banda di esaki tambe lo bo haci Aruba mucho mas atractivo pa inversionistanan.
PA CONCLUIE proyecto aki ta encera construccion di un planta di gas y tanki, y un ‘bunkerstation’. Banda di esey lo nifica cu lo exporta LNG pa nos region, creando entrada pa pais Aruba. Pero tambe si logra concretisa re-apertura di nos refineria, esaki lo bay wordo opera riba gas.


text:
Kamilah y Abigail Dammers den Top 8
Bolicheronan Kamilah y Abigail Dammers a haci loke a ser spera di nan
Kamilah y Abigail Dammers den Top 8 riba e prome dia di competencia individual na e Weganan Suramericano Asuncion 2022.
Riba e prome dia di e competencia di bowling individual, nos bolicheronan Kamilah y Abigail Dammers a haci loke a ser spera di nan. Ocupa un posicion faborabel drentando e ultimo seis weganan diaranzon. E dos atletanan elite di bowling a hunga un wega stabil y a keda constant den e top 8 cu a lo largo ta esnan cu lo clasifica pa e buelta final despues di 12 wega hunga. Mas cu claro lo mester ahusta y mira con lo ehecuta e “gameplan” pa majan ora hunga e siguiente 6 ronda nan. Diaranzon mes lo termina e cu e competencia individual unda lo hunga e buelta di 8 sigui pa e 4 mihornan den e semi-final y e 2 mihornan den e gran final. Por ultimo lo reparti e medayanan den Duo y Single den e compleho Strike Bowling na Paraguay.
Pa loke ta e resultado riba e prome dia despues di 6 wega nos por mira cu Kamilah Dammers ta na di 1 lugar cu 1308 punto y un promedio di 218.0 mientras Abigail Dammers ta ocupa un di 6 lugar cu 1220 punto tirando un promedio di 203.3
No tin duda cu Aruba completo lo ta pendiente diaranzon mirando e bon prestacion di Kamilah y Abigail Dammers aki na Asuncion, Paraguay unda cu ya caba Aruba a logra su mihor resultado den historia di e Weganan Odesur.
Hopi exito majan Kam, Abi y coach Chris


text:
KRALENDIJK – Fiskal mayó Bote ter Steege denter di poko ta bandoná Boneiru pa kontinuá ku un tarea nobo aya na Aruba komo prokurador general. Bote ter Steege: ”2 aña i mei a pasa rápido. Mi a yega Boneiru i a sera konosí ku e sistema di trabou i konosé e hendenan, spesial esnan ku mi ta bai forma mi trabou kuné. Boneiru ta un isla bunita ku hopi naturalesa. El a mantené gran parti di su naturalesa. Mi a bin for di un pais i ta un diferensia grandi. Lamentablemente e asuntu di ‘coronavirus’ a presentá i kosnan a kambia. Esaki no solamente na Boneiru, sino mundu kompletu.
Pa loke ta trata e parti kriminalidat, esaki no ta asina alarmante na Boneiru. Boneiru ta hopi sigur, esta hende por konfia ku e ta relativamente seif, sea riba kaya òf na kas. Esei no ta nifiká ku nada no ta pasa òf ta bai pasa. Simplemente e ta sosodé ménos kompará ku otro lugánan. E bon di Boneiru ta ku mayoria hende konosé otro i esei ta yuda pa un bon trabou, sigur pa loke ta trata esun di Polis, gezaghèber, Marechaussee, duana i OM.
Un menor di edat meresé kastigu momentu e aktua inkorekto. Sinembargo mester yud’é pa e no kontinuá den e mal kaminda. Kada bia tin hende nobo ta kai den man di hustisia òf esnan di kustumber ta kontinuá, sinembargo tin ku a stòp di presentá dilanti hues. E ta varia. Pa loke ta trata uso di droga, entre otro mariwana ta keda algu ilegal. Ta notabel mayoria hende ku ta usa mariwana, e ta trankilisá nan. Solamente algun persona ta bira agresivo ku uzo di mariwana. Pa loke ta trata otro tipo di droga no por kompará, manera entre otro cocaina etcetera, ku ta hopi fuerte pa e hende i dañoso pa nan salu,”fiskal mayo ter Steege a bisa.
Labamentu di plaka na Boneiru ta rekerí hopi atenshon. Hopi hende ta purba pa hasi esaki na Boneiru. Ta hopi importante pa buska bon informashon di esnan ku ta inbertí den Boneiru for di eksterior, di unda nan ta haña e mion nan di dòler. Si nan no por splika, esei ta duna un bista kla ku e sèn ku nan tin no ta legal.
Pa loke ta trata e parti di gobernashon na Boneiru, nan tin bia ta kritiko pa loke ta trata reunionnan di konseho insular. Si nan traha den bon harmonia i huntu ku gezaghèber, sigur esei ta na bienestar di e isla.
Pa loke ta trata e mundu nobo di media sosial, entre otro ‘Facebook’, hende no por menasá otro. Esaki ta un echo kastigabel. Si un persona sinti ku e ta menasá, tuma kontakto ku polis. Na final mi ke bisa ku mi a siña hopi na Boneiru i danki pa tur e kontaktonan ku mi tin. Prensa mester keda kritiko riba polis, ministerio públiko i polítikonan. Tur kos bon pa Boneiru ku e futuro nobo i briante, fiskal mayó ter Steege a bisa.


text:
Ministerio di Comercio y Industrianan di Panama a traves di su vice-ministerio di Comercio Exterior a invita medionan di comunicacion local na un evento denomina “Trade Mission Panama to Aruba” cu e obhetivo di estrecha lasonan comercial entre Panama cu Aruba.
Miembronan di e mision comercial, hunto cu Eric Dormoi director nacional pa promocion di exportacion di Republica di Panama, Sue- Ellen de Freitas representante di Camara di Comercio di Aruba conhuntamente cu minister di Asuntonan Economico, Comunicacion y Desaroyo Sostenibel Geoffrey Wever ayera mainta a inaugura e prome edicion di Trade Mission Panama to Aruba na Renaissance Convention Center.
Como parti di un plan di accion di Gobierno di Republica di Panama nan a implementa programanan integral pa identifica y probecha oportunidadnan den region, Panama como hup logistico tin e capacidad di ofrece na nan bisiñanan den Caribe y Centro America productonan bao standard exigente asina como e opcion pa acerca su clientenan potencial.
Ta pa e motibo aki cu nan a bin Aruba unda e sector empresarial ta forma parti di nan vision di desaroyo economico cu e region ta rekeri y cu e cual nan ta espera estrecha lasonan comercial.
Eric Dormoi director nacional pa promocion di exportacion di Republica di Panama a splica conectividad entre Panama cu Aruba ta hopi importante na e momentonan aki unda tin un guera na Ucrania cu a trece retonan y desafionan grandi igualmente cu pandemia di Covid-19, “Esaki ta e momentonan unda nos tin cu fortalece nos lasonan, relacionnan di amistad, di conectividad y comercial”, el a bisa.
Ademas, el a trece dilanti cu Panama ta cla pa ofrece Aruba diferente productonan di companianan exportado “esaki ta interesante pasobra hende por puntra si Panama ta haci mashin di ijs, por ehemplo, y e contesta ta si, p’esey nos kier pa Aruba wak nos manera un opcion pa ta un proveedor”, Dormoi a comenta.
Di su parti, minister Geoffrey Wever a duna algun palabranan den e inauguracion unda el a destaca cu e evento aki ta uno special, importante y unico cu ta ofrece e oportunidad pa fortalece e lasonan empresarial unda tambe minister Wever ta confia cu esaki ta bay fomenta ainda mas e lasonan economico y comercial entre e dos pais.
Den temponan aki cu diferente panorama politico, economico y comercial den e region na Latino America y Caribe, unda comercio, inflacion y cooperacion economico ta sigui como elementonan central di e asociacion strategico, minister a expresa cu e kier mira algun formanan di promove e costonan y profundisa e vinculonan pa e beneficio mutuo.
Economia di Aruba ta mehorando despues cu a perde aproximadamente 22.5% di e actividadnan economico pa via di impacto di pandemia di Covid-19, segun pronosticonan di Departamento di Asuntonan Economico di Aruba economia ta bay crece cu un 10% entre 2022 y pa aña 2023 e proyeccion di crecemento economico ta di 4.5% nominal.
E recuperacion di sector di turismo y inversionnan priva tin e impulso di crecemento economico cu tambe ta representa areanan di interes pa e companianan.
E proyeccionnan di Fondo Monetario Internacional tambe ta indica e recuperacion economico di Aruba unda pandemia a demostra na tur e balor y importancia di explora otro fuentenan di progreso economico y no keda depende solamente di turismo, manera minister Wever a indica.
“Tin cu crea oportunidadnan pa companianan por crece, no solamente den nan mercado local pero tambe den e mercado internacional, pa esaki, recientemente nan a modernisa e maneho di permiso mercantil, y awor ta mas facil y ta completamente digitalisa, na e momentonan aki nan ta actualisando e leynan di zona liber “free zone” pa facilita e tipo di negoshinan ey”, el a bisa.
E posicionnan geografico tanto di Panama como di Aruba ta duna mas rason pa fortalece ainda mas e lasonan comercial y economico, segun el a declara. Igualmente ta importante cu gobierno ta facilita e lasonan den e rueda di negoshinan aki pa e fortalecemento di e lasonan y pa traha mas intensamente.


text:
OranjestadDurante reunion cu Minister Otmar Oduber tabatin diabierna mainta cu United Airlines na Merca, e noticia positivo a bin dilanti cu nan lo aumenta nan frecuencia di vuelonan di uno pa cinco pa siman durante e zomer aki for -di Houston.
Minister Oduber a indica cu mientras cu den Caribe ta premirando un crecemento di aproximadamente 3% den cantidad di stulnan, na Aruba nos a logra supera e porcentahe aki cu dobel digito, yegando na un aumento di 14% durante e zomer aki.
Papiando di United Airlines, e mandatario a indica cu 3 aña pasa no tabata conta cu e vuelonan aki. Na 2013-2014 a cuminsa cu algun vuelo incidental den temprada halto, pero a base di e confianza grandi cu tin den e mercado turistico di Aruba, na december aña pasa United a dicidi di pone vuelonan frecuente. Nan a cuminsa bula tur diasabra mescos cu Southwest Airlines, for di Houston pa 2015, pero awor nan a anuncia 4 vuelo adicional, bulando tur dia cu exepcion di diamars y diahuebs durante e periodo di juni te cu augustus. Despues di esaki lo sigui negocia e vuelonan adicional, cualnan ta mustra un confianza hopi grandi.
Mas aleu Minister di Turismo a duna di conoce cu pa e temporada aki lo bay conoce un aumento di 12% den cantidad di stul for di Merca, Canada lo tin un aumento di 3%, Latino America (di cual Venezuela tin un rol importante) lo conoce un aumento di 18% y esaki ta significa un total di 112 mil stul adicional cu lo bay mira pa nos isla. Pa e mandatario, e aumentonan aki ta habri posibilidadnan hopi grandi pa nos isla y ta demostra e confianza grandi pa nos isla.
E mandatario a gradici tur e partnernan cu a contribui na e logro aki manera ta AAA, ATA y AHATA, mientras cu el a felicita comunidad di Aruba en general.


text:
Dialuna Minister Dangui Oduber a anuncia den conferencia di prensa di Gobierno cu no lo continua cu Eigen Bijdrage mas. E decision aki a wordo tuma pasobra CAFT no kier permiti AZV bin cu un vangnet social cu por proteha esunnan mas vulnerabel den nos sociedad. CAFT ta bisa cu e grupo aki cu ta cay bao di e vangnet social ta mucho grandi y pa tal motibo no ta aproba esaki. Ta bon conoci cu CAFT a impone riba AZV pa corta 60 miyon florin pa aña. Suma cu CAFT nunca por a onderbouw ni hustifica te na e dia di awe. Oposicion mas bien tabata pusha y fiesta pa e eigen bijdrage wordo introduci, pasobra e Protocol di Dialogo Social cu Mike Eman a firma na 2014, tabata inclui e medida aki. Pueblo por pasa wak e documento aki cerca mi.
Un rapport cu alternativa briyante
Minister Dangui Oduber a continua elaborando den su conferencia di prensa cu den rapport di profesor Hubben Batenburg di BC Zorg, tin diferente recomendacion cu a wordo haci pa por reduci e gastonan actual. Den esaki e hospitalnan a formalisa un aliansa pa traha hunto, pa sigura y mehora e cuido medico aki na Aruba. Ademas a forma un cooperacion pa bay cumpra remedi hunto cu lo bay economisa AZV mas cu dos biaha compara cu loke e eigen bijdrage lo mester a trece aden. E compra di e remedinan hunto lo duna AZV un prijs hopi mas faborabel y asina por spaar basta placa. Di e forma aki pueblo lo no mester paga e eigen bijdrage mas. E creatividad y reformacion den AZV inicia pa minister Dangui Oduber a demostra cu no tur medida mester afecta pueblo, pero cu innovacion y vision por trece cambionan positivo den nos departamento di cuido cu awor lo bai funciona mas eficiente y mas efectivo.
Un plan cu ta cumpli cu exigencia di CAFT y un cuido di calidad accesibel
Mi no por keda sin menciona cu varios siman pasa mi a tene un rueda di prensa unda mi a declara cu si eigen bijdrage bin, un vangnet social mester bin. Mi a menciona cu lo mi no sostene un eigen bijdrage sin un social vangnet. P’esey, awe mi ta sumamente satisfecho cu e plan nobo aki di minister Dangui Oduber y ta gradici’e pa e bon trabao y creatividad di dje y su ekipo. Cu e plan aki, AZV lo cumpli cu e exigencianan di CAFT cabalmente y alaves por garantisa cu e cuido brinda na nos pueblo ta keda uno di calidad, sostenibel, accesibel y pagabel.
Si pueblo desea mas informacion di e articulo aki, contact mi na tel: 528-4639 of email mi na: [email protected] / Bo Parlamentario y sirbidor di pueblo na bo ordo semper!


text:
…Ku diferente aktividat di merkadeo i promoshon…
WILLEMSTAD- 13 di desèmber 2017 – Resientemente un delegashon di Ofisina di Turismo di Kòrsou (CTB) a bishitá Sürnam pa algun enkuentro importante den kuadro di merkadeo i promoshon di Kòrsou. Primeramente a selebrá e di 55 aniversario di Surinam Airways i e echo ku nan tin 53 aña bulando pa Kòrsou. E selebrashon a kuminsá un siman promé ku e fecha; CTB a aktivá un kampaña den prensa na Sürnam den kual a felisitá e kompania i a suprayá e buelonan direkto di Sürnam pa Kòrsou. Tambe a entregá un bolo ku tema di Kòrsou na direktor di Surinam Airways, sr. Robby Lachmising i a trit empleadonan un salú pa selebrá e aniversario. Despues ehekutivonan di CTB huntu ku un delegashon di Departamento di Desaroyo Ekonómiko a hasi un gesto di apresio na e Vise Presidente di Asuntunan Komersial di Surinam Airways, sr. Johan Sandy.
E mesun siman, CTB a tuma e oportunidat pa gradisí tur partner i medionan di komunikashon na Sürnam pa nan trabou balioso. Durante di e evento CTB a duna rekonosementu na tur periodista ku durante di e último 10 añanan a kubri notisianan positivo di Kòrsou i di e manera aki inspirá e turista pa un próksimo vakashon na nos isla. Tambe a duna rekonosementu na aerolíneanan i personanan ku semper a sa di sostené eventonan di CTB den kuadro di promoshon di Kòrsou, na Sürnam.
Finalmente a konkluí e bishita ku InfoMart 2017; esaki ta e di kuater edishon di e anual marshe di informashon. Meskos ku añanan anterior CTB huntu ku diferente partner den sektor privá a duna informashon di Kòrsou na e bishitantenan di e marshe. E evento a tuma lugá e aña aki riba lugá di stashonamentu di TBL Cinema’s. Tur aña di nobo e marshe ta keda bon bishitá i e aña aki no tabata un eksepshon. Un públiko di 2000 persona a bishitá InfoMart 2017 ku tabata kompletamente den ambiente di Kòrsou. CTB ta gradisí partnernan, Trupial Inn Hotel & Casino, Acoya Hotel Suites & Villas, Papagayo Beach Hotel, Renaissance Curaçao Resort & Casino, Livingstone Jan Thiel Resort, Curinde Freezone, Sunscape Curaçao Resort, Spa & Casino, Scooby Tours i Hershers Studios. For di Sürnam a konta kuWaldo’s Travel, Mets, Asha Travel, Rasonic Travel, Surinam Airways, FlyAllways i Vem’s tours.


text:
Hato – Diabierna atardi un famia ta pidi asistencia di polis na un cas na Hato, cinda cu nan a bin topa no un 1 pero 2 auto horta.
E cas no tin ningun hende ta biba na dje, pero e ta di un ruman di esunnan cu a avisa polis. Segun un ruman homber na e sitio, net e pasando dilanti e cas ela wak algo ta blink patras di e cas y a dicidi di tira bista.
Asina nan a bin topa cu un pick up Nissan double cabina y un Nissan Sentra getint.
E pick up nan bay cu varios parti di dje, manera tirenan y glas parti patras, tambe mas cos paden di e auto.Aparentemente e pick up lo a wordo horta algun dia atras na Palm Beach, segun e habitante a bisa nos.
Loke a trata e Nissan no por a wak bon paden door cu e ta getint. Takelwagen a ser pidi pa asina bay cu ambos auto pa investigacion.


text:
Mehora control y sancion pa infraccion di nos leynan riba tereno di naturalesa y medio ambiente
Ultimo añanan e ta mas y mas notabel cu tin necesidad pa reforsa y amplia nos leynan pa proteccion di naturalesa, (“Natuurbeschermingsverordening”. Aruba su poblacion ta sigui crece y comunidad (cu a cuminsa bira mas critico) ta preocupa cu nos ta perdiendo hopi zona berde, pa motibo di construccion di edificio y caretera.
Partido Pueblo Orguyoso y Respeta den su Plan di Gobernacion ‘Vision 17-21 Hunto Nos Por’ ta indica cu lo reforsa y amplia e ley pa proteccion di naturalesa. Tambe lo Finalisa, aproba y implementa un maneho integral di naturalesa y medio ambiente den consulta estrecho cu tur stakeholder. Tambe lo finalisa y publica lista di especie protehi, mehora control y sancion pa infraccion di nos leynan riba tereno di naturalesa y medio ambiente. Tambe lo ancra den ley tratadonan internacional (manera Ramsar convention).
Dump Parkietenbos y dumpnan ilegal
E situacion di dump na Parkietenbos y dumpnan ilegal tur rond di nos isla ta keda un topico importante pa atende cu ne y partido POR dentro di 100 dia cu asumi responsabilidad gubernamental lo bin cu un solucion definitivo pa dump na Parkietenbos haciendo uzo di companianan local y tecnologia moderno y proba di reciclahe y di converti sushi den energia. “waste-to-energy”: Identifica y elimina dumpnan ilegal, mehora control y bin cu sancion pisa pa esnan cu ta comete infraccion. Implementa principio di bon gobernacion (“good governance”) y transparencia cerca tur organisacion activo den sector medio ambiental cu ta ricibi fondo di pais Aruba como tambe sostene y duna oido na e organisacionnan aki. POR den e proximo gobernacion tambe lo percura pa establece un Marine Park y ancra den ley areanan protehi teniendo na cuenta e balansa entre proteccion di naturalesa y medio ambiente marino como tambe actividad economico. Lo implementa un maneho di cuido y mantencion di nos playanan, percura pa restablece ordo y structura na nos playanan y mehora nan calidad. Pa loke ta energia alternativo POR lo continua cu ubicacion di panelnan solar na scolnan y amplia e proyecto aki pa edificionan di gobierno. Crea y implementa un programa di incentivo pa stimula produccion y uzo di energia alternativo. Implementa condicionnan estricto pa loke ta rosamento di tereno pa asina salvaguardia nos flora y fauna (incluyendo e parti maritimo). Implementa programa di restauracion di nos flora y fauna, stimula plantacion di matanan local (incluyendo mangel) pa contraresta e impacto di rosamento di tereno. Inicia proyecto pa stimula crecemento di coral, implementa programa di cria pa fauna local (manera shoco, prikichi, coneu y calco).
Control y sancion:
Ora tin cambionan of adaptacionnan ta importante tambe pa e aspecto di control y sancion ta ‘in orde’. Den ‘vision 17-21 Hunto Nos Por’ lo controla y sanciona tur compania cu ta haci daño na nos medio ambiente riba tera y den lama. Tambe reforsa Bureau City Inspector.
Conscientisacion:
Finalmente, conscientisa comunidad riba tur locual a menciona por medio di un campaña educativo na scolnan como tambe den espacio publico riba diferente tema (manera reciclahe y uzo di energia consciente); Inclui conocemento di nos herencia natural, flora y fauna,agricultura y pesca den curiculo di scol. Mehora y promove uzo di transporte publico pa reduci uzo di auto priva y stimula uzo di material degrabadel.